pli: adhammena samaggaṁ pavāraṇakammaṁ,


layer: root

title_pli: Theravāda Vinayapiṭaka Mahāvagga

pli: dhammena vaggaṁ pavāraṇakammaṁ,


pli: dhammena samaggaṁ pavāraṇakammaṁ.


pli: Tatra, bhikkhave, yadidaṁ adhammena vaggaṁ pavāraṇakammaṁ, na, bhikkhave, evarūpaṁ pavāraṇakammaṁ kātabbaṁ;


pli: na ca mayā evarūpaṁ pavāraṇakammaṁ anuññātaṁ.


pli: Tatra, bhikkhave, yadidaṁ adhammena samaggaṁ pavāraṇakammaṁ, na, bhikkhave, evarūpaṁ pavāraṇakammaṁ kātabbaṁ;


pli: Tatra, bhikkhave, yadidaṁ dhammena vaggaṁ pavāraṇakammaṁ, na, bhikkhave, evarūpaṁ pavāraṇakammaṁ kātabbaṁ;


pli: Tatra, bhikkhave, yadidaṁ dhammena samaggaṁ pavāraṇakammaṁ, evarūpaṁ, bhikkhave, pavāraṇakammaṁ kātabbaṁ;


pli: evarūpañca mayā pavāraṇakammaṁ anuññātaṁ.


pli: Tasmātiha, bhikkhave, evarūpaṁ pavāraṇakammaṁ karissāma yadidaṁ dhammena samagganti, evañhi vo, bhikkhave, sikkhitabban”ti.


pli: 3. Pavāraṇādānānujānana


pli: Atha kho bhagavā bhikkhū āmantesi—


pli: “sannipatatha, bhikkhave.


pli: Saṅgho pavāressatī”ti.


pli: Evaṁ vutte, aññataro bhikkhu bhagavantaṁ etadavoca—


pli: “atthi, bhante, bhikkhu gilāno, so anāgato”ti.


pli: “Anujānāmi, bhikkhave, gilānena bhikkhunā pavāraṇaṁ dātuṁ.


pli: Evañca pana, bhikkhave, dātabbā—


pli: tena gilānena bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘pavāraṇaṁ dammi, pavāraṇaṁ me hara, pavāraṇaṁ me ārocehi, mamatthāya pavārehī’ti kāyena viññāpeti, vācāya viññāpeti, kāyena vācāya viññāpeti, dinnā hoti pavāraṇā;


pli: na kāyena viññāpeti, na vācāya viññāpeti, na kāyena vācāya viññāpeti, na dinnā hoti pavāraṇā.


pli: Evañcetaṁ labhetha, iccetaṁ kusalaṁ.


pli: No ce labhetha, so, bhikkhave, gilāno bhikkhu mañcena vā pīṭhena vā saṅghamajjhe ānetvā pavāretabbaṁ.


pli: Sace, bhikkhave, gilānupaṭṭhākānaṁ bhikkhūnaṁ etadahosi—


pli: ‘sace kho mayaṁ gilānaṁ ṭhānā cāvessāma, ābādho vā abhivaḍḍhissati, kālaṅkiriyā vā bhavissatī’ti na, bhikkhave, gilāno bhikkhu ṭhānā cāvetabbo.


pli: Saṅghena tattha gantvā pavāretabbaṁ;


pli: na tveva vaggena saṅghena pavāretabbaṁ.


pli: Pavāreyya ce, āpatti dukkaṭassa.


pli: Pavāraṇahārako ce, bhikkhave, dinnāya pavāraṇāya tattheva pakkamati, aññassa dātabbā pavāraṇā.


pli: Pavāraṇahārako ce, bhikkhave, dinnāya pavāraṇāya tattheva vibbhamati …pe…


pli: kālaṁ karoti …


pli: sāmaṇero paṭijānāti …


pli: sikkhaṁ paccakkhātako paṭijānāti …


pli: antimavatthuṁ ajjhāpannako paṭijānāti …


pli: ummattako paṭijānāti …


pli: khittacitto paṭijānāti …


pli: vedanāṭṭo paṭijānāti …


pli: āpattiyā adassane ukkhittako paṭijānāti …


pli: āpattiyā appaṭikamme ukkhittako paṭijānāti …


pli: pāpikāya diṭṭhiyā appaṭinissagge ukkhittako paṭijānāti …


pli: paṇḍako paṭijānāti …


pli: theyyasaṁvāsako paṭijānāti …


pli: titthiyapakkantako paṭijānāti …


pli: tiracchānagato paṭijānāti …


pli: mātughātako paṭijānāti …


pli: pitughātako paṭijānāti …


pli: arahantaghātako paṭijānāti …


pli: bhikkhunidūsako paṭijānāti …


pli: saṅghabhedako paṭijānāti …


pli: lohituppādako paṭijānāti …


pli: ubhatobyañjanako paṭijānāti, aññassa dātabbā pavāraṇā.


pli: Pavāraṇahārako ce, bhikkhave, dinnāya pavāraṇāya antarāmagge pakkamati, anāhaṭā hoti pavāraṇā.


pli: Pavāraṇahārako ce, bhikkhave, dinnāya pavāraṇāya antarāmagge vibbhamati …pe…


pli: kālaṁ karoti …


pli: sāmaṇero paṭijānāti …


pli: sikkhaṁ paccakkhātako paṭijānāti …


pli: antimavatthuṁ ajjhāpannako paṭijānāti …


pli: ummattako paṭijānāti …


pli: khittacitto paṭijānāti …


pli: vedanāṭṭo paṭijānāti …


pli: āpattiyā adassane ukkhittako paṭijānāti …


pli: āpattiyā appaṭikamme ukkhittako paṭijānāti …


pli: pāpikāya diṭṭhiyā appaṭinissagge ukkhittako paṭijānāti …


pli: paṇḍako paṭijānāti …


pli: theyyasaṁvāsako paṭijānāti …


pli: titthiyapakkantako paṭijānāti …


pli: tiracchānagato paṭijānāti …


pli: mātughātako paṭijānāti …


pli: pitughātako paṭijānāti …


pli: arahantaghātako paṭijānāti …


pli: bhikkhunidūsako paṭijānāti …


pli: saṅghabhedako paṭijānāti …


pli: lohituppādako paṭijānāti …


pli: ubhatobyañjanako paṭijānāti, anāhaṭā hoti pavāraṇā.


pli: Pavāraṇahārako ce, bhikkhave, dinnāya pavāraṇāya saṅghappatto pakkamati, āhaṭā hoti pavāraṇā.


pli: Pavāraṇahārako ce, bhikkhave, dinnāya pavāraṇāya saṅghappatto vibbhamati …pe…


pli: kālaṁ karoti …


pli: sāmaṇero paṭijānāti …


pli: sikkhaṁ paccakkhātako paṭijānāti …


pli: antimavatthuṁ ajjhāpannako paṭijānāti …


pli: ummattako paṭijānāti …


pli: khittacitto paṭijānāti …


pli: vedanāṭṭo paṭijānāti …


pli: āpattiyā adassane ukkhittako paṭijānāti …


pli: āpattiyā appaṭikamme ukkhittako paṭijānāti …


pli: pāpikāya diṭṭhiyā appaṭinissagge ukkhittako paṭijānāti …


pli: paṇḍako paṭijānāti …


pli: theyyasaṁvāsako paṭijānāti …


pli: titthiyapakkantako paṭijānāti …


pli: tiracchānagato paṭijānāti …


pli: mātughātako paṭijānāti …


pli: pitughātako paṭijānāti …


pli: arahantaghātako paṭijānāti …


pli: bhikkhunidūsako paṭijānāti …


pli: saṅghabhedako paṭijānāti …


pli: lohituppādako paṭijānāti …


pli: ubhatobyañjanako paṭijānāti, āhaṭā hoti pavāraṇā.


pli: Pavāraṇahārako ce, bhikkhave, dinnāya pavāraṇāya saṅghappatto sutto nāroceti, āhaṭā hoti pavāraṇā.


pli: Pavāraṇahārakassa anāpatti.


pli: Pavāraṇahārako ce, bhikkhave, dinnāya pavāraṇāya saṅghappatto pamatto nāroceti …pe…


pli: samāpanno nāroceti, āhaṭā hoti pavāraṇā.


pli: Pavāraṇahārako ce, bhikkhave, dinnāya pavāraṇāya saṅghappatto sañcicca nāroceti, āhaṭā hoti pavāraṇā.


pli: Pavāraṇahārakassa āpatti dukkaṭassa.


pli: Anujānāmi, bhikkhave, tadahu pavāraṇāya pavāraṇaṁ dentena chandampi dātuṁ, santi saṅghassa karaṇīyan”ti.


pli: 4. Ñātakādiggahaṇakathā


pli: Tena kho pana samayena aññataraṁ bhikkhuṁ tadahu pavāraṇāya ñātakā gaṇhiṁsu.


pli: Bhagavato etamatthaṁ ārocesuṁ.


pli: “Idha pana, bhikkhave, bhikkhuṁ tadahu pavāraṇāya ñātakā gaṇhanti.


pli: Te ñātakā bhikkhūhi evamassu vacanīyā—


pli: ‘iṅgha tumhe āyasmanto imaṁ bhikkhuṁ muhuttaṁ muñcatha, yāvāyaṁ bhikkhu pavāretī’ti.


pli: Evañcetaṁ labhetha, iccetaṁ kusalaṁ.


pli: No ce labhetha, te ñātakā bhikkhūhi evamassu vacanīyā—


pli: ‘iṅgha tumhe āyasmanto muhuttaṁ ekamantaṁ hotha, yāvāyaṁ bhikkhu pavāraṇaṁ detī’ti.


pli: ‘iṅgha tumhe āyasmanto imaṁ bhikkhuṁ muhuttaṁ nissīmaṁ netha, yāva saṅgho pavāretī’ti.


pli: No ce labhetha, na tveva vaggena saṅghena pavāretabbaṁ.


pli: Pavāreyya ce, āpatti dukkaṭassa.


pli: Idha pana, bhikkhave, bhikkhuṁ tadahu pavāraṇāya rājāno gaṇhanti …pe…


pli: corā gaṇhanti …


pli: dhuttā gaṇhanti …


pli: bhikkhupaccatthikā gaṇhanti.


pli: Te bhikkhupaccatthikā bhikkhūhi evamassu vacanīyā—


pli: No ce labhetha, te bhikkhupaccatthikā bhikkhūhi evamassu vacanīyā—


pli: Pavāreyya ce, āpatti dukkaṭassā”ti.


pli: 5. Saṅghapavāraṇādippabheda


pli: Tena kho pana samayena aññatarasmiṁ āvāse tadahu pavāraṇāya pañca bhikkhū viharanti.


pli: Atha kho tesaṁ bhikkhūnaṁ etadahosi—


pli: “bhagavatā paññattaṁ—


pli: ‘saṅghena pavāretabban’ti.


pli: Mayañcamhā pañca janā.


pli: Kathaṁ nu kho amhehi pavāretabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, pañcannaṁ saṅghe pavāretun”ti.


pli: Tena kho pana samayena aññatarasmiṁ āvāse tadahu pavāraṇāya cattāro bhikkhū viharanti.


pli: “bhagavatā anuññātaṁ pañcannaṁ saṅghe pavāretunti.


pli: Mayañcamhā cattāro janā.


pli: “Anujānāmi, bhikkhave, catunnaṁ aññamaññaṁ pavāretuṁ.


pli: Evañca pana, bhikkhave, pavāretabbaṁ.


pli: Byattena bhikkhunā paṭibalena te bhikkhū ñāpetabbā—


pli: ‘Suṇantu me āyasmanto.


pli: Ajja pavāraṇā.


pli: Yadāyasmantānaṁ pattakallaṁ, mayaṁ aññamaññaṁ pavāreyyāmā’ti.


pli: Therena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā te bhikkhū evamassu vacanīyā—


pli: ‘ahaṁ, āvuso, āyasmante pavāremi diṭṭhena vā sutena vā parisaṅkāya vā.


pli: Vadantu maṁ āyasmanto anukampaṁ upādāya.


pli: Passanto paṭikarissāmi.


pli: Dutiyampi …pe…


pli: tatiyampi ahaṁ, āvuso, āyasmante pavāremi diṭṭhena vā sutena vā parisaṅkāya vā.


pli: Passanto paṭikarissāmī’ti.


pli: Navakena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā te bhikkhū evamassu vacanīyā—


pli: ‘ahaṁ, bhante, āyasmante pavāremi diṭṭhena vā sutena vā parisaṅkāya vā.


pli: tatiyampi ahaṁ, bhante, āyasmante pavāremi diṭṭhena vā sutena vā parisaṅkāya vā.


pli: Passanto paṭikarissāmī’”ti.


pli: Tena kho pana samayena aññatarasmiṁ āvāse tadahu pavāraṇāya tayo bhikkhū viharanti.


pli: Atha kho tesaṁ bhikkhūnaṁ etadahosi—


pli: “bhagavatā anuññātaṁ pañcannaṁ saṅghe pavāretuṁ, catunnaṁ aññamaññaṁ pavāretuṁ.


pli: Mayañcamhā tayo janā.


pli: Kathaṁ nu kho amhehi pavāretabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, tiṇṇaṁ aññamaññaṁ pavāretuṁ.


pli: Evañca pana, bhikkhave, pavāretabbaṁ.


pli: Byattena bhikkhunā paṭibalena te bhikkhū ñāpetabbā—


pli: ‘Suṇantu me āyasmantā.


pli: Ajja pavāraṇā.


pli: Yadāyasmantānaṁ pattakallaṁ, mayaṁ aññamaññaṁ pavāreyyāmā’ti.


pli: Therena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā te bhikkhū evamassu vacanīyā—


pli: ‘ahaṁ, āvuso, āyasmante pavāremi diṭṭhena vā sutena vā parisaṅkāya vā.


pli: Vadantu maṁ āyasmantā anukampaṁ upādāya.


pli: Passanto paṭikarissāmi.


pli: Dutiyampi …pe…


pli: tatiyampi ahaṁ, āvuso, āyasmante pavāremi diṭṭhena vā sutena vā parisaṅkāya vā.


pli: Passanto paṭikarissāmī’ti.


pli: Navakena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā te bhikkhū evamassu vacanīyā—


pli: ‘ahaṁ, bhante, āyasmante pavāremi diṭṭhena vā sutena vā parisaṅkāya vā.


pli: tatiyampi ahaṁ, bhante, āyasmante pavāremi diṭṭhena vā sutena vā parisaṅkāya vā.


pli: Passanto paṭikarissāmī’”ti.


pli: Tena kho pana samayena aññatarasmiṁ āvāse tadahu pavāraṇāya dve bhikkhū viharanti.


pli: Atha kho tesaṁ bhikkhūnaṁ etadahosi—


pli: “bhagavatā anuññātaṁ pañcannaṁ saṅghe pavāretuṁ, catunnaṁ aññamaññaṁ pavāretuṁ, tiṇṇaṁ aññamaññaṁ pavāretuṁ.


pli: Mayañcamhā dve janā.


pli: Kathaṁ nu kho amhehi pavāretabban”ti.


pli: Bhagavato etamatthaṁ ārocesuṁ.


pli: “Anujānāmi, bhikkhave, dvinnaṁ aññamaññaṁ pavāretuṁ.


pli: Evañca pana, bhikkhave, pavāretabbaṁ.


pli: Therena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā navo bhikkhu evamassa vacanīyo—


pli: ‘ahaṁ, āvuso, āyasmantaṁ pavāremi diṭṭhena vā sutena vā parisaṅkāya vā.


pli: Vadatu maṁ āyasmā anukampaṁ upādāya.


pli: Passanto paṭikarissāmi.


pli: Dutiyampi …pe…


pli: tatiyampi ahaṁ, āvuso, āyasmantaṁ pavāremi diṭṭhena vā sutena vā parisaṅkāya vā.


pli: Passanto paṭikarissāmīti.


pli: Navakena bhikkhunā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā thero bhikkhu evamassa vacanīyo—


pli: ‘ahaṁ, bhante, āyasmantaṁ pavāremi diṭṭhena vā sutena vā parisaṅkāya vā.


pli: tatiyampi ahaṁ, bhante, āyasmantaṁ pavāremi diṭṭhena vā sutena vā parisaṅkāya vā.


pli: Passanto paṭikarissāmī’”ti.


pli: Tena kho pana samayena aññatarasmiṁ āvāse tadahu pavāraṇāya eko bhikkhu viharati.


pli: Atha kho tassa bhikkhuno etadahosi—


pli: “bhagavatā anuññātaṁ pañcannaṁ saṅghe pavāretuṁ, catunnaṁ aññamaññaṁ pavāretuṁ, tiṇṇaṁ aññamaññaṁ pavāretuṁ, dvinnaṁ aññamaññaṁ pavāretuṁ.


pli: Ahañcamhi ekako.


pli: Kathaṁ nu kho mayā pavāretabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, aññatarasmiṁ āvāse tadahu pavāraṇāya eko bhikkhu viharati.


pli: Tena, bhikkhave, bhikkhunā yattha bhikkhū paṭikkamanti upaṭṭhānasālāya vā maṇḍape vā rukkhamūle vā, so deso sammajjitvā pānīyaṁ paribhojanīyaṁ upaṭṭhāpetvā āsanaṁ paññapetvā padīpaṁ katvā nisīditabbaṁ.


pli: Sace aññe bhikkhū āgacchanti, tehi saddhiṁ pavāretabbaṁ;


pli: no ce āgacchanti, ‘ajja me pavāraṇā’ti adhiṭṭhātabbaṁ.


pli: No ce adhiṭṭheyya, āpatti dukkaṭassa.


pli: Tatra, bhikkhave, yattha pañca bhikkhū viharanti, na ekassa pavāraṇaṁ āharitvā catūhi saṅghe pavāretabbaṁ.


pli: Pavāreyyuñce, āpatti dukkaṭassa.


pli: Tatra, bhikkhave, yattha cattāro bhikkhū viharanti, na ekassa pavāraṇaṁ āharitvā tīhi aññamaññaṁ pavāretabbaṁ.


pli: Tatra, bhikkhave, yattha tayo bhikkhū viharanti, na ekassa pavāraṇaṁ āharitvā dvīhi aññamaññaṁ pavāretabbaṁ.


pli: Tatra, bhikkhave, yattha dve bhikkhū viharanti, na ekassa pavāraṇaṁ āharitvā ekena adhiṭṭhātabbaṁ.


pli: Adhiṭṭheyya ce, āpatti dukkaṭassā”ti.


pli: 6. Āpattipaṭikammavidhi


pli: Tena kho pana samayena aññataro bhikkhu tadahu pavāraṇāya āpattiṁ āpanno hoti.


pli: Atha kho tassa bhikkhuno etadahosi—


pli: “bhagavatā paññattaṁ—


pli: ‘na sāpattikena pavāretabban’ti.


pli: Ahañcamhi āpattiṁ āpanno.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, bhikkhu tadahu pavāraṇāya āpattiṁ āpanno hoti.


pli: Tena, bhikkhave, bhikkhunā ekaṁ bhikkhuṁ upasaṅkamitvā ekaṁsaṁ uttarāsaṅgaṁ karitvā ukkuṭikaṁ nisīditvā añjaliṁ paggahetvā evamassa vacanīyo—


pli: ‘ahaṁ, āvuso, itthannāmaṁ āpattiṁ āpanno, taṁ paṭidesemī’ti.


pli: Tena vattabbo—


pli: ‘passasī’ti.


pli: ‘Āma passāmī’ti.


pli: ‘Āyatiṁ saṁvareyyāsī’ti.


pli: Idha pana, bhikkhave, bhikkhu tadahu pavāraṇāya āpattiyā vematiko hoti.


pli: ‘ahaṁ, āvuso, itthannāmāya āpattiyā vematiko;


pli: yadā nibbematiko bhavissāmi tadā taṁ āpattiṁ paṭikarissāmī’ti vatvā pavāretabbaṁ;


pli: na tveva tappaccayā pavāraṇāya antarāyo kātabbo”ti.


pli: 7. Āpattiāvikaraṇavidhi


pli: Tena kho pana samayena aññataro bhikkhu pavārayamāno āpattiṁ sarati.


pli: Atha kho tassa bhikkhuno etadahosi—


pli: “bhagavatā paññattaṁ—


pli: ‘na sāpattikena pavāretabban’ti.


pli: Ahañcamhi āpattiṁ āpanno.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, bhikkhu pavārayamāno āpattiṁ sarati.


pli: Tena, bhikkhave, bhikkhunā sāmanto bhikkhu evamassa vacanīyo—


pli: ‘ahaṁ, āvuso, itthannāmaṁ āpattiṁ āpanno.


pli: Ito vuṭṭhahitvā taṁ āpattiṁ paṭikarissāmī’ti vatvā pavāretabbaṁ;


pli: na tveva tappaccayā pavāraṇāya antarāyo kātabbo.


pli: Idha pana, bhikkhave, bhikkhu pavārayamāno āpattiyā vematiko hoti.


pli: ‘ahaṁ, āvuso, itthannāmāya āpattiyā vematiko;


pli: yadā nibbematiko bhavissāmi tadā taṁ āpattiṁ paṭikarissāmī’ti vatvā pavāretabbaṁ;


pli: na tveva tappaccayā pavāraṇāya antarāyo kātabbo”ti.


pli: 8. Sabhāgāpattipaṭikammavidhi


pli: Tena kho pana samayena aññatarasmiṁ āvāse tadahu pavāraṇāya sabbo saṅgho sabhāgaṁ āpattiṁ āpanno hoti.


pli: Atha kho tesaṁ bhikkhūnaṁ etadahosi—


pli: “bhagavatā paññattaṁ—


pli: ‘na sabhāgā āpatti desetabbā, na sabhāgā āpatti paṭiggahetabbā’ti.


pli: Ayañca sabbo saṅgho sabhāgaṁ āpattiṁ āpanno.


pli: Kathaṁ nu kho amhehi paṭipajjitabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, aññatarasmiṁ āvāse tadahu pavāraṇāya sabbo saṅgho sabhāgaṁ āpattiṁ āpanno hoti.


pli: Tehi, bhikkhave, bhikkhūhi eko bhikkhu sāmantā āvāsā sajjukaṁ pāhetabbo—


pli: gacchāvuso, taṁ āpattiṁ paṭikaritvā āgaccha, mayaṁ te santike taṁ āpattiṁ paṭikarissāmāti.


pli: Evañcetaṁ labhetha, iccetaṁ kusalaṁ.


pli: No ce labhetha, byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ sabbo saṅgho sabhāgaṁ āpattiṁ āpanno.


pli: Yadā aññaṁ bhikkhuṁ suddhaṁ anāpattikaṁ passissati tadā tassa santike taṁ āpattiṁ paṭikarissatī’ti


pli: vatvā pavāretabbaṁ;


pli: na tveva tappaccayā pavāraṇāya antarāyo kātabbo.


pli: Idha pana, bhikkhave, aññatarasmiṁ āvāse tadahu pavāraṇāya sabbo saṅgho sabhāgāya āpattiyā vematiko hoti.


pli: Byattena bhikkhunā paṭibalena saṅgho ñāpetabbo—


pli: Ayaṁ sabbo saṅgho sabhāgāya āpattiyā vematiko.


pli: Yadā nibbematiko bhavissati tadā taṁ āpattiṁ paṭikarissatī’ti vatvā,


pli: pavāretabbaṁ, na tveva tappaccayā pavāraṇāya antarāyo kātabbo”ti.


pli: Paṭhamabhāṇavāro niṭṭhito.


pli: 9. Anāpattipannarasaka


pli: Tena kho pana samayena aññatarasmiṁ āvāse tadahu pavāraṇāya sambahulā āvāsikā bhikkhū sannipatiṁsu, pañca vā atirekā vā.


pli: Te na jāniṁsu—


pli: “atthaññe āvāsikā bhikkhū anāgatā”ti.


pli: Te dhammasaññino vinayasaññino vaggā samaggasaññino pavāresuṁ.


pli: Tehi pavāriyamāne athaññe āvāsikā bhikkhū āgacchiṁsu bahutarā.


pli: Bhagavato etamatthaṁ ārocesuṁ.


pli: “Idha pana, bhikkhave, aññatarasmiṁ āvāse tadahu pavāraṇāya sambahulā āvāsikā bhikkhū sannipatanti, pañca vā atirekā vā.


pli: Te na jānanti—


pli: ‘atthaññe āvāsikā bhikkhū anāgatā’ti.


pli: Te dhammasaññino vinayasaññino vaggā samaggasaññino pavārenti.


pli: Tehi pavāriyamāne athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pavāretabbaṁ.


pli: Pavāritānaṁ anāpatti.


pli: Idha pana, bhikkhave, aññatarasmiṁ āvāse tadahu pavāraṇāya sambahulā āvāsikā bhikkhū sannipatanti, pañca vā atirekā vā.


pli: Tehi pavāriyamāne athaññe āvāsikā bhikkhū āgacchanti samasamā.


pli: Pavāritā suppavāritā, avasesehi pavāretabbaṁ.


pli: Tehi pavāriyamāne athaññe āvāsikā bhikkhū āgacchanti thokatarā.


pli: Tehi pavāritamatte athaññe āvāsikā bhikkhū āgacchanti bahutarā.


pli: Tehi pavāritamatte athaññe āvāsikā bhikkhū āgacchanti samasamā.


pli: Pavāritā suppavāritā, tesaṁ santike pavāretabbaṁ.


pli: Tehi pavāritamatte athaññe āvāsikā bhikkhū āgacchanti thokatarā.


pli: Tehi pavāritamatte, avuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi pavāritamatte, avuṭṭhitāya parisāya, athaññe āvāsikā bhikkhū āgacchanti samasamā.


pli: Tehi pavāritamatte, avuṭṭhitāya parisāya, athaññe āvāsikā bhikkhū āgacchanti thokatarā.


pli: Te na jānanti—


pli: ‘atthaññe āvāsikā bhikkhū anāgatā’ti.


pli: Te dhammasaññino vinayasaññino vaggā samaggasaññino pavārenti.


pli: Tehi pavāritamatte, ekaccāya vuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pavāretabbaṁ.


pli: Pavāritānaṁ anāpatti.


pli: Idha pana, bhikkhave, aññatarasmiṁ āvāse tadahu pavāraṇāya sambahulā āvāsikā bhikkhū sannipatanti, pañca vā atirekā vā.


pli: Tehi pavāritamatte, ekaccāya vuṭṭhitāya parisāya, athaññe āvāsikā bhikkhū āgacchanti samasamā.


pli: Tehi pavāritamatte, ekaccāya vuṭṭhitāya parisāya, athaññe āvāsikā bhikkhū āgacchanti thokatarā.


pli: Tehi pavāritamatte, sabbāya vuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi pavāritamatte, sabbāya vuṭṭhitāya parisāya, athaññe āvāsikā bhikkhū āgacchanti samasamā.


pli: Tehi pavāritamatte, sabbāya vuṭṭhitāya parisāya, athaññe āvāsikā bhikkhū āgacchanti thokatarā.


pli: Pavāritā suppavāritā, tesaṁ santike pavāretabbaṁ.


pli: Anāpattipannarasakaṁ niṭṭhitaṁ.


pli: 10. Vaggāvaggasaññipannarasaka


pli: Te jānanti—


pli: Te dhammasaññino vinayasaññino vaggā vaggasaññino pavārenti.


pli: Tehi pavāriyamāne athaññe āvāsikā bhikkhū āgacchanti bahutarā.


pli: Pavāritānaṁ āpatti dukkaṭassa.


pli: ‘atthaññe āvāsikā bhikkhū anāgatā’ti.


pli: Tehi pavāriyamāne athaññe āvāsikā bhikkhū āgacchanti samasamā.


pli: Pavāritā suppavāritā, avasesehi pavāretabbaṁ.


pli: Tehi pavāriyamāne athaññe āvāsikā bhikkhū āgacchanti thokatarā.


pli: Idha pana, bhikkhave, aññatarasmiṁ āvāse tadahu pavāraṇāya sambahulā āvāsikā bhikkhū sannipatanti, pañca vā atirekā vā.


pli: Tehi pavāritamatte …pe…


pli: avuṭṭhitāya parisāya …pe…


pli: ekaccāya vuṭṭhitāya parisāya …pe…


pli: sabbāya vuṭṭhitāya parisāya, athaññe āvāsikā bhikkhū āgacchanti bahutarā …pe…


pli: samasamā …pe…


pli: thokatarā.


pli: Pavāritā suppavāritā, tesaṁ santike pavāretabbaṁ.


pli: Vaggāvaggasaññipannarasakaṁ niṭṭhitaṁ.


pli: 11. Vematikapannarasaka


pli: Te jānanti—


pli: Te ‘kappati nu kho amhākaṁ pavāretuṁ, na nu kho kappatī’ti vematikā pavārenti.


pli: Tehi pavāriyamāne athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pavāretabbaṁ.


pli: Pavāritānaṁ āpatti dukkaṭassa.


pli: ‘atthaññe āvāsikā bhikkhū anāgatā’ti.


pli: Tehi pavāriyamāne athaññe āvāsikā bhikkhū āgacchanti samasamā.


pli: Pavāritā suppavāritā, avasesehi pavāretabbaṁ.


pli: Idha pana, bhikkhave, aññatarasmiṁ āvāse tadahu pavāraṇāya sambahulā āvāsikā bhikkhū sannipatanti, pañca vā atirekā vā.


pli: Tehi pavāriyamāne athaññe āvāsikā bhikkhū āgacchanti thokatarā.


pli: Tehi pavāritamatte …pe…


pli: avuṭṭhitāya parisāya …pe…


pli: ekaccāya vuṭṭhitāya parisāya …pe…


pli: sabbāya vuṭṭhitāya parisāya, athaññe āvāsikā bhikkhū āgacchanti bahutarā …pe…


pli: samasamā …pe…


pli: thokatarā.


pli: Pavāritā suppavāritā, tesaṁ santike pavāretabbaṁ.


pli: Vematikapannarasakaṁ niṭṭhitaṁ.


pli: 12. Kukkuccapakatapannarasaka


pli: Te jānanti—


pli: Te ‘kappateva amhākaṁ pavāretuṁ, nāmhākaṁ na kappatī’ti—


pli: kukkuccapakatā pavārenti.


pli: Tehi pavāriyamāne athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pavāretabbaṁ.


pli: Pavāritānaṁ āpatti dukkaṭassa.


pli: Idha pana, bhikkhave, aññatarasmiṁ āvāse tadahu pavāraṇāya sambahulā āvāsikā bhikkhū sannipatanti, pañca vā atirekā vā.


pli: ‘atthaññe āvāsikā bhikkhū anāgatā’ti.


pli: Tehi pavāriyamāne athaññe āvāsikā bhikkhū āgacchanti samasamā.


pli: Pavāritā suppavāritā, avasesehi pavāretabbaṁ.


pli: Tehi pavāriyamāne athaññe āvāsikā bhikkhū āgacchanti thokatarā.


pli: Tehi pavāritamatte …pe…


pli: avuṭṭhitāya parisāya …pe…


pli: ekaccāya vuṭṭhitāya parisāya …pe…


pli: sabbāya vuṭṭhitāya parisāya, athaññe āvāsikā bhikkhū āgacchanti bahutarā …pe…


pli: samasamā …pe…


pli: thokatarā.


pli: Pavāritā suppavāritā, tesaṁ santike pavāretabbaṁ.


pli: Kukkuccapakatapannarasakaṁ niṭṭhitaṁ.


pli: 13. Bhedapurekkhārapannarasaka


pli: Te jānanti—


pli: Te ‘nassantete, vinassantete, ko tehi attho’ti—


pli: bhedapurekkhārā pavārenti.


pli: Tehi pavāriyamāne athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pavāretabbaṁ.


pli: Pavāritānaṁ āpatti thullaccayassa.


pli: Idha pana, bhikkhave, aññatarasmiṁ āvāse tadahu pavāraṇāya sambahulā āvāsikā bhikkhū sannipatanti, pañca vā atirekā vā.


pli: ‘atthaññe āvāsikā bhikkhū anāgatā’ti.


pli: Tehi pavāriyamāne athaññe āvāsikā bhikkhū āgacchanti samasamā.


pli: Pavāritā suppavāritā, avasesehi pavāretabbaṁ.


pli: Tehi pavāriyamāne athaññe āvāsikā bhikkhū āgacchanti thokatarā.


pli: Tehi pavāritamatte athaññe āvāsikā bhikkhū āgacchanti bahutarā,


pli: tehi bhikkhave bhikkhūhi puna pavāretabbaṁ,


pli: pavāritānaṁ āpatti thullaccayassa.


pli: Tehi pavāritamatte athaññe āvāsikā bhikkhū āgacchanti samasamā.


pli: Pavāritā suppavāritā, tesaṁ santike pavāretabbaṁ.


pli: Tehi pavāritamatte athaññe āvāsikā bhikkhū āgacchanti thokatarā.


pli: Te jānanti—


pli: Te ‘nassantete, vinassantete, ko tehi attho’ti—


pli: bhedapurekkhārā pavārenti.


pli: Tehi pavāritamatte, avuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi, bhikkhave, bhikkhūhi puna pavāretabbaṁ.


pli: Pavāritānaṁ āpatti thullaccayassa.


pli: Idha pana, bhikkhave, aññatarasmiṁ āvāse tadahu pavāraṇāya sambahulā āvāsikā bhikkhū sannipatanti, pañca vā atirekā vā.


pli: ‘atthaññe āvāsikā bhikkhū anāgatā’ti.


pli: Tehi pavāritamatte, avuṭṭhitāya parisāya, athaññe āvāsikā bhikkhū āgacchanti samasamā.


pli: Tehi pavāritamatte, avuṭṭhitāya parisāya, athaññe āvāsikā bhikkhū āgacchanti thokatarā.


pli: Tehi pavāritamatte, ekaccāya vuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi pavāritamatte, ekaccāya vuṭṭhitāya parisāya, athaññe āvāsikā bhikkhū āgacchanti samasamā.


pli: Tehi pavāritamatte, ekaccāya vuṭṭhitāya parisāya, athaññe āvāsikā bhikkhū āgacchanti thokatarā.


pli: Tehi pavāritamatte, sabbāya vuṭṭhitāya parisāya, athaññe āvāsikā bhikkhū āgacchanti bahutarā.


pli: Tehi pavāritamatte, sabbāya vuṭṭhitāya parisāya, athaññe āvāsikā bhikkhū āgacchanti samasamā.


pli: Pavāritā suppavāritā, tesaṁ santike pavāretabbaṁ.


pli: Tehi pavāritamatte, sabbāya vuṭṭhitāya parisāya, athaññe āvāsikā bhikkhū āgacchanti thokatarā.


pli: Bhedapurekkhārapannarasakaṁ niṭṭhitaṁ.


pli: Pañcavīsattikā niṭṭhitā.


pli: 14. Sīmokkantikapeyyāla


pli: Te na jānanti—


pli: ‘aññe āvāsikā bhikkhū antosīmaṁ okkamantī’ti …pe…


pli: te na jānanti—


pli: ‘aññe āvāsikā bhikkhū antosīmaṁ okkantā’ti …pe…


pli: te na passanti—


pli: ‘aññe āvāsike bhikkhū antosīmaṁ okkamante …pe…


pli: ‘aññe āvāsike bhikkhū antosīmaṁ okkante …pe…


pli: te na suṇanti ‘aññe āvāsikā bhikkhū antosīmaṁ okkamantī’ti …pe…


pli: te na suṇanti ‘aññe āvāsikā bhikkhū antosīmaṁ okkantā’ti …pe….


pli: Āvāsikena āvāsikā ekasatapañcasattati tikanayato, āvāsikena āgantukā, āgantukena āvāsikā, āgantukena āgantukā, peyyālamukhena satta tikasatāni honti.


pli: 15. Divasanānatta


pli: Idha pana, bhikkhave, āvāsikānaṁ bhikkhūnaṁ cātuddaso hoti, āgantukānaṁ pannaraso.


pli: Sace āvāsikā bahutarā honti, āgantukehi āvāsikānaṁ anuvattitabbaṁ.


pli: Sace samasamā honti, āgantukehi āvāsikānaṁ anuvattitabbaṁ.


pli: Sace āgantukā bahutarā honti, āvāsikehi āgantukānaṁ anuvattitabbaṁ.


pli: Idha pana, bhikkhave, āvāsikānaṁ bhikkhūnaṁ pannaraso hoti, āgantukānaṁ cātuddaso.


pli: Idha pana, bhikkhave, āvāsikānaṁ bhikkhūnaṁ pāṭipado hoti, āgantukānaṁ pannaraso.


pli: Sace āvāsikā bahutarā honti, āvāsikehi āgantukānaṁ nākāmā dātabbā sāmaggī;


pli: āgantukehi nissīmaṁ gantvā pavāretabbaṁ.


pli: Sace samasamā honti, āvāsikehi āgantukānaṁ nākāmā dātabbā sāmaggī;


pli: Sace āgantukā bahutarā honti, āvāsikehi āgantukānaṁ sāmaggī vā dātabbā, nissīmaṁ vā gantabbaṁ.


pli: Idha pana, bhikkhave, āvāsikānaṁ bhikkhūnaṁ pannaraso hoti, āgantukānaṁ pāṭipado.


pli: Sace āvāsikā bahutarā honti, āgantukehi āvāsikānaṁ sāmaggī vā dātabbā, nissīmaṁ vā gantabbaṁ.


pli: Sace samasamā honti, āgantukehi āvāsikānaṁ sāmaggī vā dātabbā, nissīmaṁ vā gantabbaṁ.


pli: Sace āgantukā bahutarā honti, āgantukehi āvāsikānaṁ nākāmā dātabbā sāmaggī;


pli: āvāsikehi nissīmaṁ gantvā pavāretabbaṁ.


pli: 16. Liṅgādidassana


pli: Idha pana, bhikkhave, āgantukā bhikkhū passanti āvāsikānaṁ bhikkhūnaṁ āvāsikākāraṁ, āvāsikaliṅgaṁ, āvāsikanimittaṁ, āvāsikuddesaṁ, suppaññattaṁ mañcapīṭhaṁ bhisibibbohanaṁ, pānīyaṁ paribhojanīyaṁ sūpaṭṭhitaṁ, pariveṇaṁ susammaṭṭhaṁ;


pli: passitvā vematikā honti—‘atthi nu kho āvāsikā bhikkhū, natthi nu kho’ti.


pli: Te vematikā na vicinanti, avicinitvā pavārenti. Āpatti dukkaṭassa …pe…


pli: te vematikā vicinanti, vicinitvā na passanti, apassitvā pavārenti. Anāpatti.


pli: Te vematikā vicinanti, vicinitvā passanti, passitvā ekato pavārenti. Anāpatti.


pli: Te vematikā vicinanti, vicinitvā passanti, passitvā pāṭekkaṁ pavārenti. Āpatti dukkaṭassa.


pli: Te vematikā vicinanti, vicinitvā passanti, passitvā—‘nassantete, vinassantete, ko tehi attho’ti—bhedapurekkhārā pavārenti. Āpatti thullaccayassa.


pli: Idha pana, bhikkhave, āgantukā bhikkhū suṇanti āvāsikānaṁ bhikkhūnaṁ āvāsikākāraṁ, āvāsikaliṅgaṁ, āvāsikanimittaṁ, āvāsikuddesaṁ, caṅkamantānaṁ padasaddaṁ, sajjhāyasaddaṁ, ukkāsitasaddaṁ, khipitasaddaṁ;


pli: sutvā vematikā honti—‘atthi nu kho āvāsikā bhikkhū, natthi nu kho’ti.


pli: Te vematikā na vicinanti, avicinitvā pavārenti. Āpatti dukkaṭassa.


pli: Te vematikā vicinanti, vicinitvā na passanti, apassitvā pavārenti. Anāpatti.


pli: Te vematikā vicinanti, vicinitvā passanti, passitvā—‘nassantete, vinassantete, ko tehi attho’ti bhedapurekkhārā pavārenti. Āpatti thullaccayassa.


pli: Idha pana, bhikkhave, āvāsikā bhikkhū passanti āgantukānaṁ bhikkhūnaṁ āgantukākāraṁ, āgantukaliṅgaṁ, āgantukanimittaṁ, āgantukuddesaṁ, aññātakaṁ pattaṁ, aññātakaṁ cīvaraṁ, aññātakaṁ nisīdanaṁ, pādānaṁ dhotaṁ, udakanissekaṁ;


pli: passitvā vematikā honti—‘atthi nu kho āgantukā bhikkhū, natthi nu kho’ti.


pli: Idha pana, bhikkhave, āvāsikā bhikkhū suṇanti āgantukānaṁ bhikkhūnaṁ āgantukākāraṁ, āgantukaliṅgaṁ, āgantukanimittaṁ, āgantukuddesaṁ, āgacchantānaṁ padasaddaṁ, upāhanapapphoṭanasaddaṁ, ukkāsitasaddaṁ, khipitasaddaṁ;


pli: sutvā vematikā honti—‘atthi nu kho āgantukā bhikkhū, natthi nu kho’ti.


pli: 17. Nānāsaṁvāsakādīhipavāraṇā


pli: Idha pana, bhikkhave, āgantukā bhikkhū passanti āvāsike bhikkhū nānāsaṁvāsake.


pli: Te samānasaṁvāsakadiṭṭhiṁ paṭilabhanti,


pli: samānasaṁvāsakadiṭṭhiṁ paṭilabhitvā na pucchanti, apucchitvā ekato pavārenti, anāpatti.


pli: Te pucchanti, pucchitvā nābhivitaranti, anabhivitaritvā ekato pavārenti. Āpatti dukkaṭassa.


pli: Te pucchanti, pucchitvā nābhivitaranti, anabhivitaritvā pāṭekkaṁ pavārenti. Anāpatti.


pli: Idha pana, bhikkhave, āgantukā bhikkhū passanti āvāsike bhikkhū samānasaṁvāsake. Te nānāsaṁvāsakadiṭṭhiṁ paṭilabhanti,


pli: nānāsaṁvāsakadiṭṭhiṁ paṭilabhitvā na pucchanti, apucchitvā ekato pavārenti. Āpatti dukkaṭassa.


pli: Te pucchanti, pucchitvā abhivitaranti, abhivitaritvā pāṭekkaṁ pavārenti. Āpatti dukkaṭassa.


pli: Te pucchanti, pucchitvā abhivitaranti, abhivitaritvā ekato pavārenti. Anāpatti.


pli: Idha pana, bhikkhave, āvāsikā bhikkhū passanti āgantuke bhikkhū nānāsaṁvāsake.


pli: samānasaṁvāsakadiṭṭhiṁ paṭilabhitvā na pucchanti, apucchitvā ekato pavārenti. Anāpatti.


pli: Idha pana, bhikkhave, āvāsikā bhikkhū passanti āgantuke bhikkhū samānasaṁvāsake.


pli: Te nānāsaṁvāsakadiṭṭhiṁ paṭilabhanti,


pli: 18. Nagantabbavāra


pli: Na, bhikkhave, tadahu pavāraṇāya sabhikkhukā āvāsā abhikkhuko āvāso gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā abhikkhuko anāvāso gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā abhikkhuko āvāso vā anāvāso vā gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā anāvāsā abhikkhuko āvāso gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā anāvāsā abhikkhuko anāvāso gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā anāvāsā abhikkhuko āvāso vā anāvāso vā gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā vā anāvāsā vā abhikkhuko āvāso gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā vā anāvāsā vā abhikkhuko anāvāso gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā vā anāvāsā vā abhikkhuko āvāso vā anāvāso vā gantabbo, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā sabhikkhuko āvāso gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā sabhikkhuko anāvāso gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā anāvāsā sabhikkhuko āvāso gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā anāvāsā sabhikkhuko anāvāso gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā anāvāsā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā vā anāvāsā vā sabhikkhuko āvāso gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā vā anāvāsā vā sabhikkhuko anāvāso gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: Na, bhikkhave, tadahu pavāraṇāya sabhikkhukā āvāsā vā anāvāsā vā sabhikkhuko āvāso vā anāvāso vā gantabbo, yatthassu bhikkhū nānāsaṁvāsakā, aññatra saṅghena, aññatra antarāyā.


pli: 19. Gantabbavāra


pli: Gantabbo, bhikkhave, tadahu pavāraṇāya sabhikkhukā āvāsā sabhikkhuko āvāso, yatthassu bhikkhū samānasaṁvāsakā, yaṁ jaññā ‘sakkomi ajjeva gantun’ti.


pli: Gantabbo, bhikkhave, tadahu pavāraṇāya sabhikkhukā āvāsā sabhikkhuko anāvāso …pe…


pli: sabhikkhuko āvāso vā anāvāso vā, yatthassu bhikkhū samānasaṁvāsakā, yaṁ jaññā ‘sakkomi ajjeva gantun’ti.


pli: Gantabbo, bhikkhave, tadahu pavāraṇāya sabhikkhukā anāvāsā sabhikkhuko āvāso …pe…


pli: sabhikkhuko anāvāso …pe…


pli: Gantabbo, bhikkhave, tadahu pavāraṇāya sabhikkhukā āvāsā vā anāvāsā vā sabhikkhuko āvāso …pe…


pli: 20. Vajjanīyapuggalasandassana


pli: Na, bhikkhave, bhikkhuniyā nisinnaparisāya pavāretabbaṁ.


pli: Yo pavāreyya, āpatti dukkaṭassa.


pli: Na, bhikkhave, sikkhamānāya …pe…


pli: na sāmaṇerassa …pe…


pli: na sāmaṇeriyā …pe…


pli: na sikkhaṁ paccakkhātakassa …pe…


pli: na antimavatthuṁ ajjhāpannakassa nisinnaparisāya pavāretabbaṁ.


pli: Na āpattiyā adassane ukkhittakassa nisinnaparisāya pavāretabbaṁ.


pli: Yo pavāreyya, yathādhammo kāretabbo.


pli: Na āpattiyā appaṭikamme ukkhittakassa …pe…


pli: na pāpikāya diṭṭhiyā appaṭinissagge ukkhittakassa nisinnaparisāya pavāretabbaṁ.


pli: Na paṇḍakassa nisinnaparisāya pavāretabbaṁ.


pli: Na theyyasaṁvāsakassa …pe…


pli: na titthiyapakkantakassa …pe…


pli: na tiracchānagatassa …pe…


pli: na mātughātakassa …pe…


pli: na pitughātakassa …pe…


pli: na arahantaghātakassa …pe…


pli: na bhikkhunidūsakassa …pe…


pli: na saṅghabhedakassa …pe…


pli: na lohituppādakassa …pe…


pli: na ubhatobyañjanakassa nisinnaparisāya pavāretabbaṁ.


pli: Yo pavāreyya, āpatti dukkaṭassa.


pli: Na, bhikkhave, pārivāsikapavāraṇādānena pavāretabbaṁ, aññatra avuṭṭhitāya parisāya.


pli: Na ca, bhikkhave, appavāraṇāya pavāretabbaṁ, aññatra saṅghasāmaggiyā”ti.


pli: Dutiyabhāṇavāro niṭṭhito.


pli: 21. Dvevācikādipavāraṇā


pli: Tena kho pana samayena kosalesu janapade aññatarasmiṁ āvāse tadahu pavāraṇāya savarabhayaṁ ahosi.


pli: Bhikkhū nāsakkhiṁsu tevācikaṁ pavāretuṁ.


pli: Bhagavato etamatthaṁ ārocesuṁ.


pli: “Anujānāmi, bhikkhave, dvevācikaṁ pavāretun”ti.


pli: Bāḷhataraṁ savarabhayaṁ ahosi.


pli: Bhikkhū nāsakkhiṁsu dvevācikaṁ pavāretuṁ.


pli: “Anujānāmi, bhikkhave, ekavācikaṁ pavāretun”ti.


pli: Bhikkhū nāsakkhiṁsu ekavācikaṁ pavāretuṁ.


pli: “Anujānāmi, bhikkhave, samānavassikaṁ pavāretun”ti.


pli: Tena kho pana samayena aññatarasmiṁ āvāse tadahu pavāraṇāya manussehi dānaṁ dentehi yebhuyyena ratti khepitā hoti.


pli: Atha kho tesaṁ bhikkhūnaṁ etadahosi—


pli: “manussehi dānaṁ dentehi yebhuyyena ratti khepitā.


pli: Sace saṅgho tevācikaṁ pavāressati, appavāritova saṅgho bhavissati, athāyaṁ ratti vibhāyissati.


pli: Kathaṁ nu kho amhehi paṭipajjitabban”ti?


pli: “Idha pana, bhikkhave, aññatarasmiṁ āvāse tadahu pavāraṇāya manussehi dānaṁ dentehi yebhuyyena ratti khepitā hoti.


pli: Tatra ce, bhikkhave, bhikkhūnaṁ evaṁ hoti—


pli: ‘manussehi dānaṁ dentehi yebhuyyena ratti khepitā.


pli: Sace saṅgho tevācikaṁ pavāressati, appavāritova saṅgho bhavissati, athāyaṁ ratti vibhāyissatī’ti, byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Manussehi dānaṁ dentehi yebhuyyena ratti khepitā.


pli: Yadi saṅghassa pattakallaṁ, saṅgho dvevācikaṁ, ekavācikaṁ, samānavassikaṁ pavāreyyā’ti.


pli: Idha pana, bhikkhave, aññatarasmiṁ āvāse tadahu pavāraṇāya bhikkhūhi dhammaṁ bhaṇantehi …pe…


pli: suttantikehi suttantaṁ saṅgāyantehi …


pli: vinayadharehi vinayaṁ vinicchinantehi …


pli: dhammakathikehi dhammaṁ sākacchantehi …


pli: bhikkhūhi kalahaṁ karontehi yebhuyyena ratti khepitā hoti.


pli: Tatra ce bhikkhūnaṁ evaṁ hoti—


pli: ‘bhikkhūhi kalahaṁ karontehi yebhuyyena ratti khepitā.


pli: Bhikkhūhi kalahaṁ karontehi yebhuyyena ratti khepitā.


pli: Sace saṅgho tevācikaṁ pavāressati, appavāritova saṅgho bhavissati, athāyaṁ ratti vibhāyissati.


pli: Yadi saṅghassa pattakallaṁ, saṅgho dvevācikaṁ, ekavācikaṁ, samānavassikaṁ pavāreyyā’”ti.


pli: Tena kho pana samayena kosalesu janapade aññatarasmiṁ āvāse tadahu pavāraṇāya mahābhikkhusaṅgho sannipatito hoti, parittañca anovassikaṁ hoti, mahā ca megho uggato hoti.


pli: Atha kho tesaṁ bhikkhūnaṁ etadahosi—


pli: “ayaṁ kho mahābhikkhusaṅgho sannipatito, parittañca anovassikaṁ, mahā ca megho uggato.


pli: Sace saṅgho tevācikaṁ pavāressati, appavāritova saṅgho bhavissati, athāyaṁ megho pavassissati.


pli: Kathaṁ nu kho amhehi paṭipajjitabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, aññatarasmiṁ āvāse tadahu pavāraṇāya mahābhikkhusaṅgho sannipatito hoti, parittañca anovassikaṁ hoti, mahā ca megho uggato hoti.


pli: ‘ayaṁ kho mahābhikkhusaṅgho sannipatito, parittañca anovassikaṁ, mahā ca megho uggato.


pli: Sace saṅgho tevācikaṁ pavāressati, appavāritova saṅgho bhavissati, athāyaṁ megho pavassissatī’ti.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Ayaṁ mahābhikkhusaṅgho sannipatito, parittañca anovassikaṁ, mahā ca megho uggato.


pli: Yadi saṅghassa pattakallaṁ, saṅgho dvevācikaṁ, ekavācikaṁ, samānavassikaṁ pavāreyyā’ti.


pli: Idha pana, bhikkhave, aññatarasmiṁ āvāse tadahu pavāraṇāya rājantarāyo hoti …pe…


pli: corantarāyo hoti …


pli: agyantarāyo hoti …


pli: udakantarāyo hoti …


pli: manussantarāyo hoti …


pli: amanussantarāyo hoti …


pli: vāḷantarāyo hoti …


pli: sarīsapantarāyo hoti …


pli: jīvitantarāyo hoti …


pli: brahmacariyantarāyo hoti.


pli: Tatra ce bhikkhūnaṁ evaṁ hoti—


pli: ‘ayaṁ kho brahmacariyantarāyo.


pli: Sace saṅgho tevācikaṁ pavāressati, appavāritova saṅgho bhavissati, athāyaṁ brahmacariyantarāyo bhavissatī’ti, byattena bhikkhunā paṭibalena saṅgho ñāpetabbo—


pli: Ayaṁ brahmacariyantarāyo.


pli: Sace saṅgho tevācikaṁ pavāressati, appavāritova saṅgho bhavissati, athāyaṁ brahmacariyantarāyo bhavissati.


pli: Yadi saṅghassa pattakallaṁ, saṅgho dvevācikaṁ, ekavācikaṁ, samānavassikaṁ pavāreyyā’”ti.


pli: 22. Pavāraṇāṭhapana


pli: Tena kho pana samayena chabbaggiyā bhikkhū sāpattikā pavārenti.


pli: Bhagavato etamatthaṁ ārocesuṁ.


pli: “Na, bhikkhave, sāpattikena pavāretabbaṁ.


pli: Yo pavāreyya, āpatti dukkaṭassa.


pli: Anujānāmi, bhikkhave, yo sāpattiko pavāreti, tassa okāsaṁ kārāpetvā āpattiyā codetun”ti.


pli: Tena kho pana samayena chabbaggiyā bhikkhū okāsaṁ kārāpiyamānā na icchanti okāsaṁ kātuṁ.


pli: “Anujānāmi, bhikkhave, okāsaṁ akarontassa pavāraṇaṁ ṭhapetuṁ.


pli: Evañca pana, bhikkhave, ṭhapetabbā.


pli: Tadahu pavāraṇāya cātuddase vā pannarase vā tasmiṁ puggale sammukhībhūte saṅghamajjhe udāharitabbaṁ—


pli: ‘suṇātu me, bhante, saṅgho.


pli: Itthannāmo puggalo sāpattiko.


pli: Tassa pavāraṇaṁ ṭhapemi.


pli: Na tasmiṁ sammukhībhūte pavāretabban’ti.


pli: Ṭhapitā hoti pavāraṇā”ti.


pli: Tena kho pana samayena chabbaggiyā bhikkhū—


pli: “puramhākaṁ pesalā bhikkhū pavāraṇaṁ ṭhapentī”ti—


pli: paṭikacceva suddhānaṁ bhikkhūnaṁ anāpattikānaṁ avatthusmiṁ akāraṇe pavāraṇaṁ ṭhapenti, pavāritānampi pavāraṇaṁ ṭhapenti.


pli: “Na, bhikkhave, suddhānaṁ bhikkhūnaṁ anāpattikānaṁ avatthusmiṁ akāraṇe pavāraṇā ṭhapetabbā.


pli: Yo ṭhapeyya, āpatti dukkaṭassa.


pli: Na, bhikkhave, pavāritānampi pavāraṇā ṭhapetabbā.


pli: Evaṁ kho, bhikkhave, ṭhapitā hoti pavāraṇā, evaṁ aṭṭhapitā.


pli: Kathañca, bhikkhave, aṭṭhapitā hoti pavāraṇā?


pli: Tevācikāya ce, bhikkhave, pavāraṇāya bhāsitāya lapitāya pariyositāya pavāraṇaṁ ṭhapeti, aṭṭhapitā hoti pavāraṇā.


pli: Dvevācikāya ce, bhikkhave …


pli: ekavācikāya ce, bhikkhave …


pli: samānavassikāya ce, bhikkhave, pavāraṇāya bhāsitāya lapitāya pariyositāya pavāraṇaṁ ṭhapeti, aṭṭhapitā hoti pavāraṇā.


pli: Evaṁ kho, bhikkhave, aṭṭhapitā hoti pavāraṇā.


pli: Kathañca, bhikkhave, ṭhapitā hoti pavāraṇā?


pli: Tevācikāya ce, bhikkhave, pavāraṇāya bhāsitāya lapitāya apariyositāya pavāraṇaṁ ṭhapeti, ṭhapitā hoti pavāraṇā.


pli: samānavassikāya ce, bhikkhave, pavāraṇāya bhāsitāya lapitāya apariyositāya pavāraṇaṁ ṭhapeti, ṭhapitā hoti pavāraṇā.


pli: Evaṁ kho, bhikkhave, ṭhapitā hoti pavāraṇā.


pli: Idha pana, bhikkhave, tadahu pavāraṇāya bhikkhu bhikkhussa pavāraṇaṁ ṭhapeti.


pli: Tañce bhikkhuṁ aññe bhikkhū jānanti—


pli: ‘ayaṁ kho āyasmā aparisuddhakāyasamācāro, aparisuddhavacīsamācāro, aparisuddhājīvo, bālo, abyatto, na paṭibalo anuyuñjīyamāno anuyogaṁ dātun’ti, ‘alaṁ, bhikkhu, mā bhaṇḍanaṁ, mā kalahaṁ, mā viggahaṁ, mā vivādan’ti omadditvā saṅghena pavāretabbaṁ.


pli: ‘ayaṁ kho āyasmā parisuddhakāyasamācāro, aparisuddhavacīsamācāro, aparisuddhājīvo, bālo, abyatto, na paṭibalo anuyuñjīyamāno anuyogaṁ dātun’ti, ‘alaṁ, bhikkhu, mā bhaṇḍanaṁ, mā kalahaṁ, mā viggahaṁ, mā vivādan’ti omadditvā saṅghena pavāretabbaṁ.


pli: ‘ayaṁ kho āyasmā parisuddhakāyasamācāro, parisuddhavacīsamācāro, aparisuddhājīvo, bālo, abyatto, na paṭibalo anuyuñjīyamāno anuyogaṁ dātun’ti, ‘alaṁ, bhikkhu, mā bhaṇḍanaṁ, mā kalahaṁ, mā viggahaṁ, mā vivādan’ti omadditvā saṅghena pavāretabbaṁ.


pli: ‘ayaṁ kho āyasmā parisuddhakāyasamācāro, parisuddhavacīsamācāro, parisuddhājīvo, bālo, abyatto, na paṭibalo anuyuñjīyamāno anuyogaṁ dātun’ti, ‘alaṁ, bhikkhu, mā bhaṇḍanaṁ, mā kalahaṁ, mā viggahaṁ, mā vivādan’ti omadditvā saṅghena pavāretabbaṁ.


pli: ‘ayaṁ kho āyasmā parisuddhakāyasamācāro, parisuddhavacīsamācāro, parisuddhājīvo, paṇḍito, byatto, paṭibalo anuyuñjīyamāno anuyogaṁ dātun’ti, so evamassa vacanīyo, ‘yaṁ kho tvaṁ, āvuso, imassa bhikkhuno pavāraṇaṁ ṭhapesi, kimhi naṁ ṭhapesi, sīlavipattiyā vā ṭhapesi, ācāravipattiyā vā ṭhapesi, diṭṭhivipattiyā vā ṭhapesī’ti?


pli: So ce evaṁ vadeyya—


pli: ‘sīlavipattiyā vā ṭhapemi, ācāravipattiyā vā ṭhapemi, diṭṭhivipattiyā vā ṭhapemī’ti, so evamassa vacanīyo—


pli: ‘jānāsi panāyasmā sīlavipattiṁ, jānāsi ācāravipattiṁ, jānāsi diṭṭhivipattin’ti?


pli: ‘jānāmi kho ahaṁ, āvuso, sīlavipattiṁ, jānāmi ācāravipattiṁ, jānāmi diṭṭhivipattin’ti, so evamassa vacanīyo—


pli: ‘katamā panāvuso, sīlavipatti, katamā ācāravipatti, katamā diṭṭhivipattī’ti?


pli: ‘cattāri pārājikāni, terasa saṅghādisesā, ayaṁ sīlavipatti;


pli: thullaccayaṁ, pācittiyaṁ, pāṭidesanīyaṁ, dukkaṭaṁ, dubbhāsitaṁ, ayaṁ ācāravipatti;


pli: micchādiṭṭhi, antaggāhikādiṭṭhi, ayaṁ diṭṭhivipattī’ti, so evamassa vacanīyo—


pli: ‘yaṁ kho tvaṁ, āvuso, imassa bhikkhuno pavāraṇaṁ ṭhapesi, diṭṭhena vā ṭhapesi, sutena vā ṭhapesi, parisaṅkāya vā ṭhapesī’ti?


pli: ‘diṭṭhena vā ṭhapemi, sutena vā ṭhapemi, parisaṅkāya vā ṭhapemī’ti, so evamassa vacanīyo—


pli: ‘yaṁ kho tvaṁ, āvuso, imassa bhikkhuno diṭṭhena pavāraṇaṁ ṭhapesi, kiṁ te diṭṭhaṁ, kinti te diṭṭhaṁ, kadā te diṭṭhaṁ, kattha te diṭṭhaṁ, pārājikaṁ ajjhāpajjanto diṭṭho, saṅghādisesaṁ ajjhāpajjanto diṭṭho,


pli: thullaccayaṁ …


pli: pācittiyaṁ …


pli: pāṭidesanīyaṁ …


pli: dukkaṭaṁ …


pli: dubbhāsitaṁ ajjhāpajjanto diṭṭho, kattha ca tvaṁ ahosi, kattha cāyaṁ bhikkhu ahosi, kiñca tvaṁ karosi, kiñcāyaṁ bhikkhu karotī’ti?


pli: ‘na kho ahaṁ, āvuso, imassa bhikkhuno diṭṭhena pavāraṇaṁ ṭhapemi, api ca sutena pavāraṇaṁ ṭhapemī’ti, so evamassa vacanīyo—


pli: ‘yaṁ kho tvaṁ, āvuso, imassa bhikkhuno sutena pavāraṇaṁ ṭhapesi, kiṁ te sutaṁ, kinti te sutaṁ, kadā te sutaṁ, kattha te sutaṁ,


pli: pārājikaṁ ajjhāpannoti sutaṁ, saṅghādisesaṁ ajjhāpannoti sutaṁ, thullaccayaṁ …pācittiyaṁ … pāṭidesanīyaṁ … dukkaṭaṁ … dubbhāsitaṁ ajjhāpannoti sutaṁ,


pli: bhikkhussa sutaṁ, bhikkhuniyā sutaṁ, sikkhamānāya sutaṁ, sāmaṇerassa sutaṁ, sāmaṇeriyā sutaṁ, upāsakassa sutaṁ, upāsikāya sutaṁ, rājūnaṁ sutaṁ, rājamahāmattānaṁ sutaṁ, titthiyānaṁ sutaṁ, titthiyasāvakānaṁ sutan’ti?


pli: So ce evaṁ vadeyya—‘na kho ahaṁ, āvuso, imassa bhikkhuno sutena pavāraṇaṁ ṭhapemi, api ca parisaṅkāya pavāraṇaṁ ṭhapemī’ti, so evamassa vacanīyo—


pli: ‘yaṁ kho tvaṁ, āvuso, imassa bhikkhuno parisaṅkāya pavāraṇaṁ ṭhapesi, kiṁ parisaṅkasi, kinti parisaṅkasi, kadā parisaṅkasi, kattha parisaṅkasi,


pli: pārājikaṁ ajjhāpannoti parisaṅkasi, saṅghādisesaṁ ajjhāpannoti parisaṅkasi, thullaccayaṁ … pācittiyaṁ … pāṭidesanīyaṁ … dukkaṭaṁ … dubbhāsitaṁ ajjhāpannoti parisaṅkasi,


pli: bhikkhussa sutvā parisaṅkasi, bhikkhuniyā sutvā parisaṅkasi, sikkhamānāya sutvā parisaṅkasi, sāmaṇerassa sutvā parisaṅkasi, sāmaṇeriyā sutvā parisaṅkasi, upāsakassa sutvā parisaṅkasi, upāsikāya sutvā parisaṅkasi, rājūnaṁ sutvā parisaṅkasi, rājamahāmattānaṁ sutvā parisaṅkasi, titthiyānaṁ sutvā parisaṅkasi, titthiyasāvakānaṁ sutvā parisaṅkasī’ti?


pli: So ce evaṁ vadeyya—


pli: ‘na kho ahaṁ, āvuso, imassa bhikkhuno parisaṅkāya pavāraṇaṁ ṭhapemi, api ca ahampi na jānāmi kena panāhaṁ imassa bhikkhuno pavāraṇaṁ ṭhapemī’ti.


pli: So ce, bhikkhave, codako bhikkhu anuyogena viññūnaṁ sabrahmacārīnaṁ cittaṁ na ārādheti, ananuvādo cudito bhikkhūti alaṁvacanāya.


pli: So ce, bhikkhave, codako bhikkhu anuyogena viññūnaṁ sabrahmacārīnaṁ cittaṁ ārādheti, sānuvādo cudito bhikkhūti alaṁvacanāya.


pli: So ce, bhikkhave, codako bhikkhu amūlakena pārājikena anuddhaṁsitaṁ paṭijānāti, saṅghādisesaṁ āropetvā saṅghena pavāretabbaṁ.


pli: So ce, bhikkhave, codako bhikkhu amūlakena saṅghādisesena anuddhaṁsitaṁ paṭijānāti, yathādhammaṁ kārāpetvā saṅghena pavāretabbaṁ.


pli: So ce, bhikkhave, codako, bhikkhu amūlakena thullaccayena …


pli: pācittiyena …


pli: pāṭidesanīyena …


pli: dukkaṭena …


pli: dubbhāsitena anuddhaṁsitaṁ paṭijānāti, yathādhammaṁ kārāpetvā saṅghena pavāretabbaṁ.


pli: So ce, bhikkhave, cudito bhikkhu pārājikaṁ ajjhāpannoti paṭijānāti, nāsetvā saṅghena pavāretabbaṁ.


pli: So ce, bhikkhave, cudito bhikkhu saṅghādisesaṁ ajjhāpannoti paṭijānāti, saṅghādisesaṁ āropetvā saṅghena pavāretabbaṁ.


pli: So ce, bhikkhave, cudito bhikkhu thullaccayaṁ …


pli: pācittiyaṁ …


pli: pāṭidesanīyaṁ …


pli: dukkaṭaṁ …


pli: dubbhāsitaṁ ajjhāpannoti paṭijānāti, yathādhammaṁ kārāpetvā saṅghena pavāretabbaṁ.


pli: 23. Thullaccayavatthukādi


pli: Idha pana, bhikkhave, bhikkhu tadahu pavāraṇāya thullaccayaṁ ajjhāpanno hoti.


pli: Ekacce bhikkhū thullaccayadiṭṭhino honti, ekacce bhikkhū saṅghādisesadiṭṭhino honti.


pli: Ye te, bhikkhave, bhikkhū thullaccayadiṭṭhino, tehi so, bhikkhave, bhikkhu ekamantaṁ apanetvā yathādhammaṁ kārāpetvā saṅghaṁ upasaṅkamitvā evamassa vacanīyo—


pli: ‘yaṁ kho so, āvuso, bhikkhu āpattiṁ āpanno, sāssa yathādhammaṁ paṭikatā.


pli: Yadi saṅghassa pattakallaṁ, saṅgho pavāreyyā’ti.


pli: Ekacce bhikkhū thullaccayadiṭṭhino honti, ekacce bhikkhū pācittiyadiṭṭhino honti …pe…


pli: ekacce bhikkhū thullaccayadiṭṭhino honti, ekacce bhikkhū pāṭidesanīyadiṭṭhino honti …


pli: ekacce bhikkhū thullaccayadiṭṭhino honti, ekacce bhikkhū dukkaṭadiṭṭhino honti …


pli: ekacce bhikkhū thullaccayadiṭṭhino honti, ekacce bhikkhū dubbhāsitadiṭṭhino honti.


pli: Idha pana, bhikkhave, bhikkhu tadahu pavāraṇāya pācittiyaṁ ajjhāpanno hoti …pe…


pli: pāṭidesanīyaṁ ajjhāpanno hoti …


pli: dukkaṭaṁ ajjhāpanno hoti …


pli: dubbhāsitaṁ ajjhāpanno hoti.


pli: Ekacce bhikkhū dubbhāsitadiṭṭhino honti, ekacce bhikkhū saṅghādisesadiṭṭhino honti.


pli: Ye te, bhikkhave, bhikkhū dubbhāsitadiṭṭhino, tehi so, bhikkhave, bhikkhu ekamantaṁ apanetvā yathādhammaṁ kārāpetvā saṅghaṁ upasaṅkamitvā evamassa vacanīyo—


pli: Idha pana, bhikkhave, bhikkhu tadahu pavāraṇāya dubbhāsitaṁ ajjhāpanno hoti.


pli: Ekacce bhikkhū dubbhāsitadiṭṭhino honti, ekacce bhikkhū thullaccayadiṭṭhino honti …pe…


pli: ekacce bhikkhū dubbhāsitadiṭṭhino honti, ekacce bhikkhū pācittiyadiṭṭhino honti …


pli: ekacce bhikkhū dubbhāsitadiṭṭhino honti, ekacce bhikkhū pāṭidesanīyadiṭṭhino honti …


pli: ekacce bhikkhū dubbhāsitadiṭṭhino honti, ekacce bhikkhū dukkaṭadiṭṭhino honti.


pli: ‘yaṁ kho so, āvuso, bhikkhu āpattiṁ āpanno, sāssa yathādhammaṁ paṭikatā.


pli: Yadi saṅghassa pattakallaṁ, saṅgho pavāreyyā’ti.


pli: 24. Vatthuṭhapanādi


pli: Idha pana, bhikkhave, bhikkhu tadahu pavāraṇāya saṅghamajjhe udāhareyya—


pli: ‘suṇātu me, bhante, saṅgho.


pli: Idaṁ vatthu paññāyati, na puggalo.


pli: Yadi saṅghassa pattakallaṁ, vatthuṁ ṭhapetvā saṅgho pavāreyyā’ti.


pli: So evamassa vacanīyo—


pli: ‘bhagavatā kho, āvuso, visuddhānaṁ pavāraṇā paññattā.


pli: Sace vatthu paññāyati, na puggalo, idāneva naṁ vadehī’ti.


pli: Ayaṁ puggalo paññāyati, na vatthu.


pli: Yadi saṅghassa pattakallaṁ, puggalaṁ ṭhapetvā saṅgho pavāreyyā’ti.


pli: ‘bhagavatā kho, āvuso, samaggānaṁ pavāraṇā paññattā.


pli: Sace puggalo paññāyati, na vatthu, idāneva naṁ vadehī’ti.


pli: Idaṁ vatthu ca puggalo ca paññāyati.


pli: Yadi saṅghassa pattakallaṁ, vatthuñca puggalañca ṭhapetvā saṅgho pavāreyyā’ti.


pli: ‘bhagavatā kho, āvuso, visuddhānañca samaggānañca pavāraṇā paññattā.


pli: Sace vatthu ca puggalo ca paññāyati, idāneva naṁ vadehī’ti.


pli: Pubbe ce, bhikkhave, pavāraṇāya vatthu paññāyati, pacchā puggalo, kallaṁ vacanāya.


pli: Pubbe ce, bhikkhave, pavāraṇāya puggalo paññāyati, pacchā vatthu, kallaṁ vacanāya.


pli: Pubbe ce, bhikkhave, pavāraṇāya vatthu ca puggalo ca paññāyati, tañce katāya pavāraṇāya ukkoṭeti, ukkoṭanakaṁ pācittiyan”ti.


pli: 25. Bhaṇḍanakārakavatthu


pli: Tena kho pana samayena sambahulā sandiṭṭhā sambhattā bhikkhū kosalesu janapade aññatarasmiṁ āvāse vassaṁ upagacchiṁsu.


pli: Tesaṁ sāmantā aññe bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā vassaṁ upagacchiṁsu—


pli: “mayaṁ tesaṁ bhikkhūnaṁ vassaṁvuṭṭhānaṁ pavāraṇāya pavāraṇaṁ ṭhapessāmā”ti.


pli: Assosuṁ kho te bhikkhū—


pli: “amhākaṁ kira sāmantā aññe bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā vassaṁ upagatā—


pli: ‘mayaṁ tesaṁ bhikkhūnaṁ vassaṁvuṭṭhānaṁ pavāraṇāya pavāraṇaṁ ṭhapessāmā’ti.


pli: Kathaṁ nu kho amhehi paṭipajjitabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, sambahulā sandiṭṭhā sambhattā bhikkhū aññatarasmiṁ āvāse vassaṁ upagacchanti.


pli: Tesaṁ sāmantā aññe bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā vassaṁ upagacchanti—


pli: Anujānāmi, bhikkhave, tehi bhikkhūhi dve tayo uposathe cātuddasike kātuṁ—


pli: ‘kathaṁ mayaṁ tehi bhikkhūhi paṭhamataraṁ pavāreyyāmā’ti.


pli: Te ce, bhikkhave, bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā taṁ āvāsaṁ āgacchanti, tehi, bhikkhave, āvāsikehi bhikkhūhi lahuṁ lahuṁ sannipatitvā pavāretabbaṁ, pavāretvā vattabbā—


pli: ‘pavāritā kho mayaṁ, āvuso;


pli: yathāyasmantā maññanti tathā karontū’ti.


pli: Te ce, bhikkhave, bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā asaṁvihitā taṁ āvāsaṁ āgacchanti, tehi, bhikkhave, āvāsikehi bhikkhūhi āsanaṁ paññapetabbaṁ, pādodakaṁ pādapīṭhaṁ pādakathalikaṁ upanikkhipitabbaṁ, paccuggantvā pattacīvaraṁ paṭiggahetabbaṁ, pānīyena paripucchitabbā;


pli: tesaṁ vikkhitvā nissīmaṁ gantvā pavāretabbaṁ, pavāretvā vattabbā—


pli: Evañcetaṁ labhetha, iccetaṁ kusalaṁ.


pli: No ce labhetha, āvāsikena bhikkhunā byattena paṭibalena āvāsikā bhikkhū ñāpetabbā—


pli: ‘Suṇantu me, āyasmanto, āvāsikā.


pli: Yadāyasmantānaṁ pattakallaṁ, idāni uposathaṁ kareyyāma, pātimokkhaṁ uddiseyyāma, āgame kāḷe pavāreyyāmā’ti.


pli: Te ce, bhikkhave, bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā te bhikkhū evaṁ vadeyyuṁ—


pli: ‘sādhāvuso, idāneva no pavārethā’ti, te evamassu vacanīyā—


pli: ‘anissarā kho tumhe, āvuso, amhākaṁ pavāraṇāya;


pli: na tāva mayaṁ pavāreyyāmā’ti.


pli: Te ce, bhikkhave, bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā taṁ kāḷaṁ anuvaseyyuṁ, āvāsikena, bhikkhave, bhikkhunā byattena paṭibalena āvāsikā bhikkhū ñāpetabbā—


pli: Yadāyasmantānaṁ pattakallaṁ, idāni uposathaṁ kareyyāma, pātimokkhaṁ uddiseyyāma, āgame juṇhe pavāreyyāmā’ti.


pli: ‘sādhāvuso, idāneva no pavāreyyāthā’ti, te evamassu vacanīyā—


pli: ‘anissarā kho tumhe, āvuso, amhākaṁ pavāraṇāya, na tāva mayaṁ pavāreyyāmā’ti.


pli: Te ce, bhikkhave, bhikkhū bhaṇḍanakārakā kalahakārakā vivādakārakā bhassakārakā saṅghe adhikaraṇakārakā tampi juṇhaṁ anuvaseyyuṁ, tehi, bhikkhave, bhikkhūhi sabbeheva āgame juṇhe komudiyā cātumāsiniyā akāmā pavāretabbaṁ.


pli: Tehi ce, bhikkhave, bhikkhūhi pavāriyamāne gilāno agilānassa pavāraṇaṁ ṭhapeti, so evamassa vacanīyo—


pli: ‘āyasmā kho gilāno.


pli: Gilāno ca ananuyogakkhamo vutto bhagavatā.


pli: Āgamehi, āvuso, yāva arogo hosi.


pli: Arogo ākaṅkhamāno codessasī’ti.


pli: Evañce vuccamāno codeti, anādariye pācittiyaṁ.


pli: Tehi ce, bhikkhave, bhikkhūhi pavāriyamāne agilāno gilānassa pavāraṇaṁ ṭhapeti, so evamassa vacanīyo—


pli: ‘ayaṁ kho, āvuso, bhikkhu gilāno.


pli: Āgamehi, āvuso, yāvāyaṁ bhikkhu arogo hoti.


pli: Arogaṁ ākaṅkhamāno codessasī’ti.


pli: Tehi ce, bhikkhave, bhikkhūhi pavāriyamāne gilāno gilānassa pavāraṇaṁ ṭhapeti, so evamassa vacanīyo—


pli: ‘āyasmantā kho gilānā.


pli: Āgamehi, āvuso, yāva arogā hotha.


pli: Arogo arogaṁ ākaṅkhamāno codessasī’ti.


pli: Tehi ce, bhikkhave, bhikkhūhi pavāriyamāne agilāno agilānassa pavāraṇaṁ ṭhapeti, ubho saṅghena samanuyuñjitvā samanugāhitvā yathādhammaṁ kārāpetvā saṅghena pavāretabban”ti.


pli: 26. Pavāraṇāsaṅgaha


pli: Tena kho pana samayena sambahulā sandiṭṭhā sambhattā bhikkhū kosalesu janapade aññatarasmiṁ āvāse vassaṁ upagacchiṁsu.


pli: Tesaṁ samaggānaṁ sammodamānānaṁ avivadamānānaṁ viharataṁ aññataro phāsuvihāro adhigato hoti.


pli: Atha kho tesaṁ bhikkhūnaṁ etadahosi—


pli: “amhākaṁ kho samaggānaṁ sammodamānānaṁ avivadamānānaṁ viharataṁ aññataro phāsuvihāro adhigato.


pli: Sace mayaṁ idāni pavāressāma, siyāpi bhikkhū pavāretvā cārikaṁ pakkameyyuṁ.


pli: Evaṁ mayaṁ imamhā phāsuvihārā paribāhirā bhavissāma.


pli: Kathaṁ nu kho amhehi paṭipajjitabban”ti?


pli: Bhagavato etamatthaṁ ārocesuṁ.


pli: “Idha pana, bhikkhave, sambahulā sandiṭṭhā sambhattā bhikkhū aññatarasmiṁ āvāse vassaṁ upagacchanti.


pli: Tatra ce bhikkhūnaṁ evaṁ hoti—


pli: ‘amhākaṁ kho samaggānaṁ sammodamānānaṁ avivadamānānaṁ viharataṁ aññataro phāsuvihāro adhigato.


pli: Evaṁ mayaṁ imamhā phāsuvihārā paribāhirā bhavissāmā’ti.


pli: Anujānāmi, bhikkhave, tehi bhikkhūhi pavāraṇāsaṅgahaṁ kātuṁ.


pli: Evañca pana, bhikkhave, kātabbo.


pli: Sabbeheva ekajjhaṁ sannipatitabbaṁ—


pli: sannipatitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Amhākaṁ samaggānaṁ sammodamānānaṁ avivadamānānaṁ viharataṁ aññataro phāsuvihāro adhigato.


pli: Yadi saṅghassa pattakallaṁ, saṅgho pavāraṇāsaṅgahaṁ kareyya, idāni uposathaṁ kareyya, pātimokkhaṁ uddiseyya, āgame juṇhe komudiyā cātumāsiniyā pavāreyya.


pli: Esā ñatti.


pli: Suṇātu me, bhante, saṅgho.


pli: Sace mayaṁ idāni pavāressāma, siyāpi bhikkhū pavāretvā cārikaṁ pakkameyyuṁ.


pli: Evaṁ mayaṁ imamhā phāsuvihārā paribāhirā bhavissāma.


pli: Saṅgho pavāraṇāsaṅgahaṁ karoti, idāni uposathaṁ karissati, pātimokkhaṁ uddisissati, āgame juṇhe komudiyā cātumāsiniyā pavāressati.


pli: Yassāyasmato khamati pavāraṇāsaṅgahassa karaṇaṁ, idāni uposathaṁ karissati, pātimokkhaṁ uddisissati, āgame juṇhe komudiyā cātumāsiniyā pavāressati, so tuṇhassa;


pli: yassa nakkhamati, so bhāseyya.


pli: Kato saṅghena pavāraṇāsaṅgaho, idāni uposathaṁ karissati, pātimokkhaṁ uddisissati, āgame juṇhe komudiyā cātumāsiniyā pavāressati.


pli: Khamati saṅghassa, tasmā tuṇhī, evametaṁ dhārayāmī’ti.


pli: Tehi ce, bhikkhave, bhikkhūhi kate pavāraṇāsaṅgahe aññataro bhikkhu evaṁ vadeyya—


pli: ‘icchāmahaṁ, āvuso, janapadacārikaṁ pakkamituṁ;


pli: atthi me janapade karaṇīyan’ti, so evamassa vacanīyo—


pli: ‘sādhāvuso, pavāretvā gacchāhī’ti.


pli: So ce, bhikkhave, bhikkhu pavārayamāno aññatarassa bhikkhuno pavāraṇaṁ ṭhapeti, so evamassa vacanīyo—


pli: ‘anissaro kho me tvaṁ, āvuso, pavāraṇāya, na tāvāhaṁ pavāressāmī’ti.


pli: Tassa ce, bhikkhave, bhikkhuno pavārayamānassa aññataro bhikkhu tassa bhikkhuno pavāraṇaṁ ṭhapeti, ubho saṅghena samanuyuñjitvā samanugāhitvā yathādhammaṁ kārāpetabbā.


pli: So ce, bhikkhave, bhikkhu janapade taṁ karaṇīyaṁ tīretvā punadeva anto komudiyā cātumāsiniyā taṁ āvāsaṁ āgacchati, tehi ce, bhikkhave, bhikkhūhi pavāriyamāne aññataro bhikkhu tassa bhikkhuno pavāraṇaṁ ṭhapeti, so evamassa vacanīyo—


pli: ‘anissaro kho me tvaṁ, āvuso, pavāraṇāya;


pli: pavārito ahan’ti.


pli: Tehi ce, bhikkhave, bhikkhūhi pavāriyamāne so bhikkhu aññatarassa bhikkhuno pavāraṇaṁ ṭhapeti, ubho saṅghena samanuyuñjitvā samanugāhitvā yathādhammaṁ kārāpetvā saṅghena pavāretabban”ti.


pli: Pavāraṇākkhandhako catuttho.


pli: Tassuddānaṁ


pli: Vassaṁvuṭṭhā kosalesu,


pli: agamuṁ satthu dassanaṁ;


pli: Aphāsuṁ pasusaṁvāsaṁ,


pli: aññamaññānulomatā.


pli: Pavārentā paṇāmañca,


pli: kammaṁ gilānañātakā;


pli: Rājā corā ca dhuttā ca,


pli: bhikkhupaccatthikā tathā.


pli: Pañca catutayo dveko,


pli: āpanno vematī sari;


pli: Sabbo saṅgho vematiko,


pli: bahū samā ca thokikā.


pli: Āvāsikā cātuddasa,


pli: liṅgasaṁvāsakā ubho;


pli: Gantabbaṁ na nisinnāya,


pli: chandadāne pavāraṇā.


pli: Savarehi khepitā megho,


pli: antarā ca pavāraṇā;


pli: Na icchanti puramhākaṁ,


pli: aṭṭhapitā ca bhikkhuno.


pli: Kimhi vāti katamañca,


pli: Diṭṭhena sutasaṅkāya;


pli: Codako cuditako ca,


pli: Thullaccayaṁ vatthu bhaṇḍanaṁ;


pli: Pavāraṇāsaṅgaho ca,


pli: Anissaro pavārayeti.


pli: Imamhi khandhake vatthūni chacattārīsāti.


pli: Pavāraṇākkhandhako niṭṭhito.


pli: Theravāda Vinayapiṭaka


pli: Mahāvagga


pli: 5. Cammakkhandhaka


pli: 1. Soṇakoḷivisavatthu


pli: Tena samayena buddho bhagavā rājagahe viharati gijjhakūṭe pabbate.


pli: Tena kho pana samayena rājā māgadho seniyo bimbisāro asītiyā gāmasahassesu issariyādhipaccaṁ rajjaṁ kāreti.


pli: Tena kho pana samayena campāyaṁ soṇo nāma koḷiviso seṭṭhiputto sukhumālo hoti.


pli: Tassa pādatalesu lomāni jātāni honti.


pli: Atha kho rājā māgadho seniyo bimbisāro tāni asīti gāmikasahassāni sannipātāpetvā kenacideva karaṇīyena soṇassa koḷivisassa santike dūtaṁ pāhesi—


pli: “āgacchatu soṇo, icchāmi soṇassa āgatan”ti.


pli: Atha kho soṇassa koḷivisassa mātāpitaro soṇaṁ koḷivisaṁ etadavocuṁ—


pli: “rājā te, tāta soṇa, pāde dakkhitukāmo.


pli: Mā kho tvaṁ, tāta soṇa, yena rājā tena pāde abhippasāreyyāsi.


pli: Rañño purato pallaṅkena nisīda.


pli: Nisinnassa te rājā pāde dakkhissatī”ti.


pli: Atha kho soṇaṁ koḷivisaṁ sivikāya ānesuṁ.


pli: Atha kho soṇo koḷiviso yena rājā māgadho seniyo bimbisāro tenupasaṅkami, upasaṅkamitvā rājānaṁ māgadhaṁ seniyaṁ bimbisāraṁ abhivādetvā rañño purato pallaṅkena nisīdi.


pli: Addasā kho rājā māgadho seniyo bimbisāro soṇassa koḷivisassa pādatalesu lomāni jātāni.


pli: Atha kho rājā māgadho seniyo bimbisāro tāni asīti gāmikasahassāni diṭṭhadhammike atthe anusāsitvā uyyojesi—


pli: “tumhe khvattha, bhaṇe, mayā diṭṭhadhammike atthe anusāsitā;


pli: gacchatha, taṁ bhagavantaṁ payirupāsatha;


pli: so no bhagavā samparāyike atthe anusāsissatī”ti.


pli: Atha kho tāni asīti gāmikasahassāni yena gijjhakūṭo pabbato tenupasaṅkamiṁsu.


pli: Tena kho pana samayena āyasmā sāgato bhagavato upaṭṭhāko hoti.


pli: Atha kho tāni asīti gāmikasahassāni yenāyasmā sāgato tenupasaṅkamiṁsu, upasaṅkamitvā āyasmantaṁ sāgataṁ etadavocuṁ—


pli: “imāni, bhante, asīti gāmikasahassāni idhūpasaṅkantāni bhagavantaṁ dassanāya;


pli: sādhu mayaṁ, bhante, labheyyāma bhagavantaṁ dassanāyā”ti.


pli: “Tena hi tumhe āyasmanto muhuttaṁ idheva tāva hotha, yāvāhaṁ bhagavantaṁ paṭivedemī”ti.


pli: Atha kho āyasmā sāgato tesaṁ asītiyā gāmikasahassānaṁ purato pekkhamānānaṁ pāṭikāya nimujjitvā bhagavato purato ummujjitvā bhagavantaṁ etadavoca—


pli: yassadāni, bhante, bhagavā kālaṁ maññatī”ti.


pli: “Tena hi tvaṁ, sāgata, vihārapacchāyāyaṁ āsanaṁ paññapehī”ti.


pli: “Evaṁ, bhante”ti


pli: kho āyasmā sāgato bhagavato paṭissuṇitvā pīṭhaṁ gahetvā bhagavato purato nimujjitvā tesaṁ asītiyā gāmikasahassānaṁ purato pekkhamānānaṁ pāṭikāya ummujjitvā vihārapacchāyāyaṁ āsanaṁ paññapeti.


pli: Atha kho bhagavā vihārā nikkhamitvā vihārapacchāyāyaṁ paññatte āsane nisīdi.


pli: Atha kho tāni asīti gāmikasahassāni yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Atha kho tāni asīti gāmikasahassāni āyasmantaṁyeva sāgataṁ samannāharanti, no tathā bhagavantaṁ.


pli: Atha kho bhagavā tesaṁ asītiyā gāmikasahassānaṁ cetasā cetoparivitakkamaññāya āyasmantaṁ sāgataṁ āmantesi—


pli: “tena hi tvaṁ, sāgata, bhiyyoso mattāya uttari manussadhammaṁ iddhipāṭihāriyaṁ dassehī”ti.


pli: “Evaṁ, bhante”ti kho āyasmā sāgato bhagavato paṭissuṇitvā vehāsaṁ abbhuggantvā ākāse antalikkhe caṅkamatipi, tiṭṭhatipi, nisīdatipi, seyyampi kappeti, dhūmāyatipi pajjalatipi, antaradhāyatipi.


pli: Atha kho āyasmā sāgato ākāse antalikkhe anekavihitaṁ uttari manussadhammaṁ iddhipāṭihāriyaṁ dassetvā bhagavato pādesu sirasā nipatitvā bhagavantaṁ etadavoca—


pli: “satthā me, bhante, bhagavā;


pli: sāvakohamasmi.


pli: Satthā me, bhante, bhagavā;


pli: sāvakohamasmī”ti.


pli: Atha kho tāni asīti gāmikasahassāni “acchariyaṁ vata bho, abbhutaṁ vata bho.


pli: Sāvakopi nāma evaṁ mahiddhiko bhavissati, evaṁ mahānubhāvo, aho nūna satthā”ti bhagavantaṁyeva samannāharanti, no tathā āyasmantaṁ sāgataṁ.


pli: Atha kho bhagavā tesaṁ asītiyā gāmikasahassānaṁ cetasā cetoparivitakkamaññāya anupubbiṁ kathaṁ kathesi, seyyathidaṁ—


pli: dānakathaṁ sīlakathaṁ saggakathaṁ, kāmānaṁ ādīnavaṁ okāraṁ saṅkilesaṁ, nekkhamme ānisaṁsaṁ pakāsesi.


pli: Yadā te bhagavā aññāsi kallacitte, muducitte, vinīvaraṇacitte, udaggacitte, pasannacitte, atha yā buddhānaṁ sāmukkaṁsikā dhammadesanā, taṁ pakāsesi—


pli: dukkhaṁ, samudayaṁ, nirodhaṁ, maggaṁ.


pli: Seyyathāpi nāma suddhaṁ vatthaṁ apagatakāḷakaṁ sammadeva rajanaṁ paṭiggaṇheyya;


pli: evamevaṁ tesaṁ asītiyā gāmikasahassānaṁ tasmiṁyeva āsane virajaṁ vītamalaṁ dhammacakkhuṁ udapādi—


pli: “yaṁ kiñci samudayadhammaṁ sabbaṁ taṁ nirodhadhamman”ti.


pli: Te diṭṭhadhammā pattadhammā viditadhammā pariyogāḷhadhammā tiṇṇavicikicchā vigatakathaṅkathā vesārajjappattā aparappaccayā satthusāsane bhagavantaṁ etadavocuṁ—


pli: “abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya—


pli: ‘cakkhumanto rūpāni dakkhantī’ti;


pli: evamevaṁ bhagavatā anekapariyāyena dhammo pakāsito.


pli: Ete mayaṁ, bhante, bhagavantaṁ saraṇaṁ gacchāma.


pli: Dhammañca, bhikkhusaṅghañca.


pli: Upāsake no bhagavā dhāretu ajjatagge pāṇupete saraṇaṁ gate”ti.


pli: 1.1. Soṇassapabbajjā


pli: Atha kho soṇassa koḷivisassa etadahosi—


pli: “yathā yathā kho ahaṁ bhagavatā dhammaṁ desitaṁ ājānāmi, nayidaṁ sukaraṁ agāraṁ ajjhāvasatā ekantaparipuṇṇaṁ ekantaparisuddhaṁ saṅkhalikhitaṁ brahmacariyaṁ carituṁ;


pli: yannūnāhaṁ kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajeyyan”ti.


pli: Atha kho tāni asīti gāmikasahassāni bhagavato bhāsitaṁ abhinanditvā anumoditvā uṭṭhāyāsanā bhagavantaṁ abhivādetvā padakkhiṇaṁ katvā pakkamiṁsu.


pli: Atha kho soṇo koḷiviso acirapakkantesu tesu asītiyā gāmikasahassesu yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho soṇo koḷiviso bhagavantaṁ etadavoca—


pli: “yathā yathāhaṁ, bhante, bhagavatā dhammaṁ desitaṁ ājānāmi, nayidaṁ sukaraṁ agāraṁ ajjhāvasatā ekantaparipuṇṇaṁ ekantaparisuddhaṁ saṅkhalikhitaṁ brahmacariyaṁ carituṁ.


pli: Icchāmahaṁ, bhante, kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajituṁ.


pli: Pabbājetu maṁ, bhante, bhagavā”ti.


pli: Alattha kho soṇo koḷiviso bhagavato santike pabbajjaṁ, alattha upasampadaṁ.


pli: Acirupasampanno ca panāyasmā soṇo sītavane viharati.


pli: Tassa accāraddhavīriyassa caṅkamato pādā bhijjiṁsu.


pli: Caṅkamo lohitena phuṭo hoti, seyyathāpi gavāghātanaṁ.


pli: Atha kho āyasmato soṇassa rahogatassa paṭisallīnassa evaṁ cetaso parivitakko udapādi—


pli: “ye kho keci bhagavato sāvakā āraddhavīriyā viharanti, ahaṁ tesaṁ aññataro.


pli: Atha ca pana me nānupādāya āsavehi cittaṁ vimuccati.


pli: Saṁvijjanti kho pana me kule bhogā;


pli: sakkā bhoge ca bhuñjituṁ, puññāni ca kātuṁ.


pli: Yannūnāhaṁ hīnāyāvattitvā bhoge ca bhuñjeyyaṁ, puññāni ca kareyyan”ti.


pli: Atha kho bhagavā āyasmato soṇassa cetasā cetoparivitakkamaññāya—


pli: seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—gijjhakūṭe pabbate antarahito sītavane pāturahosi.


pli: Atha kho bhagavā sambahulehi bhikkhūhi saddhiṁ senāsanacārikaṁ āhiṇḍanto yenāyasmato soṇassa caṅkamo tenupasaṅkami.


pli: Addasā kho bhagavā āyasmato soṇassa caṅkamaṁ lohitena phuṭaṁ, disvāna bhikkhū āmantesi—


pli: “kassa nvāyaṁ, bhikkhave, caṅkamo lohitena phuṭo, seyyathāpi gavāghātanan”ti?


pli: “Āyasmato, bhante, soṇassa accāraddhavīriyassa caṅkamato pādā bhijjiṁsu.


pli: Tassāyaṁ caṅkamo lohitena phuṭo, seyyathāpi gavāghātanan”ti.


pli: Atha kho bhagavā yenāyasmato soṇassa vihāro tenupasaṅkami, upasaṅkamitvā paññatte āsane nisīdi.


pli: Āyasmāpi kho soṇo bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho āyasmantaṁ soṇaṁ bhagavā etadavoca—


pli: “nanu te, soṇa, rahogatassa paṭisallīnassa evaṁ cetaso parivitakko udapādi—


pli: ‘ye kho keci bhagavato sāvakā āraddhavīriyā viharanti, ahaṁ tesaṁ aññataro.


pli: Yannūnāhaṁ hīnāyāvattitvā bhoge ca bhuñjeyyaṁ, puññāni ca kareyyan’”ti?


pli: “Evaṁ, bhante”ti.


pli: “Taṁ kiṁ maññasi, soṇa, kusalo tvaṁ pubbe agārikabhūto vīṇāya tantissare”ti?


pli: “Taṁ kiṁ maññasi, soṇa, yadā te vīṇāya tantiyo accāyatā honti, api nu te vīṇā tasmiṁ samaye saravatī vā hoti, kammaññā vā”ti?


pli: “No hetaṁ, bhante”ti.


pli: “Taṁ kiṁ maññasi, soṇa, yadā te vīṇāya tantiyo atisithilā honti, api nu te vīṇā tasmiṁ samaye saravatī vā hoti, kammaññā vā”ti?


pli: “Taṁ kiṁ maññasi, soṇa, yadā te vīṇāya tantiyo neva accāyatā honti nātisithilā, same guṇe patiṭṭhitā, api nu te vīṇā tasmiṁ samaye saravatī vā hoti, kammaññā vā”ti?


pli: “Evameva kho, soṇa, accāraddhavīriyaṁ uddhaccāya saṁvattati, atilīnavīriyaṁ kosajjāya saṁvattati.


pli: Tasmātiha tvaṁ, soṇa, vīriyasamataṁ adhiṭṭhaha, indriyānañca samataṁ paṭivijjha, tattha ca nimittaṁ gaṇhāhī”ti.


pli: “Evaṁ, bhante”ti kho āyasmā soṇo bhagavato paccassosi.


pli: Atha kho bhagavā āyasmantaṁ soṇaṁ iminā ovādena ovaditvā—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—sītavane āyasmato soṇassa sammukhe antarahito gijjhakūṭe pabbate pāturahosi.


pli: Atha kho āyasmā soṇo aparena samayena vīriyasamataṁ adhiṭṭhāsi, indriyānañca samataṁ paṭivijjhi, tattha ca nimittaṁ aggahesi.


pli: Atha kho āyasmā soṇo, eko vūpakaṭṭho appamatto ātāpī pahitatto viharanto, na cirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abhiññāsi.


pli: Aññataro ca panāyasmā soṇo arahataṁ ahosi.


pli: Atha kho āyasmato soṇassa arahattappattassa etadahosi—


pli: “yannūnāhaṁ bhagavato santike aññaṁ byākareyyan”ti.


pli: Atha kho āyasmā soṇo yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā soṇo bhagavantaṁ etadavoca—


pli: “yo so, bhante, bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto, so chaṭṭhānāni adhimutto hoti—


pli: nekkhammādhimutto hoti, pavivekādhimutto hoti, abyāpajjādhimutto hoti, upādānakkhayādhimutto hoti, taṇhakkhayādhimutto hoti, asammohādhimutto hoti.


pli: Siyā kho pana, bhante, idhekaccassa āyasmato evamassa—


pli: ‘kevalaṁ saddhāmattakaṁ nūna ayamāyasmā nissāya nekkhammādhimutto’ti, na kho panetaṁ, bhante, evaṁ daṭṭhabbaṁ.


pli: Khīṇāsavo, bhante, bhikkhu, vusitavā, katakaraṇīyo, karaṇīyamattānaṁ asamanupassanto katassa vā paṭicayaṁ khayā rāgassa vītarāgattā nekkhammādhimutto hoti, khayā dosassa vītadosattā nekkhammādhimutto hoti, khayā mohassa vītamohattā nekkhammādhimutto hoti.


pli: ‘lābhasakkārasilokaṁ nūna ayamāyasmā nikāmayamāno pavivekādhimutto’ti.


pli: Na kho panetaṁ, bhante, evaṁ daṭṭhabbaṁ.


pli: Khīṇāsavo, bhante, bhikkhu, vusitavā, katakaraṇīyo, karaṇīyamattānaṁ asamanupassanto katassa vā paṭicayaṁ, khayā rāgassa vītarāgattā pavivekādhimutto hoti, khayā dosassa vītadosattā pavivekādhimutto hoti, khayā mohassa vītamohattā pavivekādhimutto hoti.


pli: ‘sīlabbataparāmāsaṁ nūna ayamāyasmā sārato paccāgacchanto abyāpajjādhimutto’ti.


pli: Khīṇāsavo, bhante, bhikkhu, vusitavā, katakaraṇīyo, karaṇīyamattānaṁ asamanupassanto katassa vā paṭicayaṁ, khayā rāgassa vītarāgattā abyāpajjādhimutto hoti, khayā dosassa vītadosattā abyāpajjādhimutto hoti, khayā mohassa vītamohattā abyāpajjādhimutto hoti.


pli: Khayā rāgassa vītarāgattā upādānakkhayādhimutto hoti, khayā dosassa vītadosattā upādānakkhayādhimutto hoti, khayā mohassa vītamohattā upādānakkhayādhimutto hoti.


pli: Khayā rāgassa vītarāgattā taṇhakkhayādhimutto hoti, khayā dosassa vītadosattā taṇhakkhayādhimutto hoti, khayā mohassa vītamohattā taṇhakkhayādhimutto hoti.


pli: Khayā rāgassa vītarāgattā asammohādhimutto hoti, khayā dosassa vītadosattā asammohādhimutto hoti, khayā mohassa vītamohattā asammohādhimutto hoti.


pli: Evaṁ sammā vimuttacittassa, bhante, bhikkhuno bhusā cepi cakkhuviññeyyā rūpā cakkhussa āpāthaṁ āgacchanti, nevassa cittaṁ pariyādiyanti.


pli: Amissīkatamevassa cittaṁ hoti, ṭhitaṁ āneñjappattaṁ, vayañcassānupassati.


pli: Bhusā cepi sotaviññeyyā saddā …pe…


pli: ghānaviññeyyā gandhā …


pli: jivhāviññeyyā rasā …


pli: kāyaviññeyyā phoṭṭhabbā …


pli: manoviññeyyā dhammā manassa āpāthaṁ āgacchanti, nevassa cittaṁ pariyādiyanti;


pli: amissīkatamevassa cittaṁ hoti, ṭhitaṁ āneñjappattaṁ, vayañcassānupassati.


pli: Seyyathāpi, bhante, selo pabbato acchiddo asusiro ekagghano, puratthimāya cepi disāya āgaccheyya bhusā vātavuṭṭhi, neva naṁ saṅkampeyya na sampakampeyya na sampavedheyya;


pli: pacchimāya cepi disāya āgaccheyya bhusā vātavuṭṭhi …pe…


pli: uttarāya cepi disāya …pe…


pli: dakkhiṇāya cepi disāya āgaccheyya bhusā vātavuṭṭhi, neva naṁ saṅkampeyya na sampakampeyya na sampavedheyya;


pli: evameva kho, bhante, evaṁ sammā vimuttacittassa bhikkhuno bhusā cepi cakkhuviññeyyā rūpā cakkhussa āpāthaṁ āgacchanti, nevassa cittaṁ pariyādiyanti;


pli: amissīkatamevassa cittaṁ hoti, ṭhitaṁ āneñjappattaṁ, vayañcassānupassatī”ti.


pli: Nekkhammaṁ adhimuttassa,


pli: pavivekañca cetaso;


pli: Abyāpajjādhimuttassa,


pli: upādānakkhayassa ca.


pli: Taṇhakkhayādhimuttassa,


pli: asammohañca cetaso;


pli: Disvā āyatanuppādaṁ,


pli: sammā cittaṁ vimuccati.


pli: Tassa sammāvimuttassa,


pli: santacittassa bhikkhuno;


pli: Katassa paṭicayo natthi,


pli: karaṇīyaṁ na vijjati.


pli: Selo yathā ekagghano,


pli: vātena na samīrati;


pli: Evaṁ rūpā rasā saddā,


pli: gandhā phassā ca kevalā.


pli: Iṭṭhā dhammā aniṭṭhā ca,


pli: na pavedhenti tādino;


pli: Ṭhitaṁ cittaṁ vippamuttaṁ,


pli: vayañcassānupassatīti.


pli: 2. Diguṇādiupāhanapaṭikkhepa


pli: Atha kho bhagavā bhikkhū āmantesi—


pli: “evaṁ kho, bhikkhave, kulaputtā aññaṁ byākaronti, attho ca vutto, attā ca anupanīto.


pli: Atha ca panidhekacce moghapurisā hasamānakaṁ maññe aññaṁ byākaronti, te pacchā vighātaṁ āpajjantī”ti.


pli: Atha kho bhagavā āyasmantaṁ soṇaṁ āmantesi—


pli: “tvaṁ khosi, soṇa, sukhumālo.


pli: Anujānāmi te, soṇa, ekapalāsikaṁ upāhanan”ti.


pli: “Ahaṁ kho, bhante, asītisakaṭavāhe hiraññaṁ ohāya agārasmā anagāriyaṁ pabbajito, sattahatthikañca anīkaṁ.


pli: Athāhaṁ, bhante, ekapalāsikañce upāhanaṁ pariharissāmi, tassa me bhavissanti vattāro ‘soṇo koḷiviso asītisakaṭavāhe hiraññaṁ ohāya agārasmā anagāriyaṁ pabbajito, sattahatthikañca anīkaṁ.


pli: So dānāyaṁ ekapalāsikāsu upāhanāsu satto’ti.


pli: Sace bhagavā bhikkhusaṅghassa anujānissati ahampi paribhuñjissāmi;


pli: no ce bhagavā bhikkhusaṅghassa anujānissati, ahampi na paribhuñjissāmī”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, ekapalāsikaṁ upāhanaṁ.


pli: Na, bhikkhave, diguṇā upāhanā dhāretabbā.


pli: Na tiguṇā upāhanā dhāretabbā.


pli: Na guṇaṅguṇūpāhanā dhāretabbā.


pli: Yo dhāreyya, āpatti dukkaṭassā”ti.


pli: 3. Sabbanīlikādipaṭikkhepa


pli: Tena kho pana samayena chabbaggiyā bhikkhū sabbanīlikā upāhanāyo dhārenti …pe…


pli: sabbapītikā upāhanāyo dhārenti …


pli: sabbalohitikā upāhanāyo dhārenti …


pli: sabbamañjiṭṭhikā upāhanāyo dhārenti …


pli: sabbakaṇhā upāhanāyo dhārenti …


pli: sabbamahāraṅgarattā upāhanāyo dhārenti …


pli: sabbamahānāmarattā upāhanāyo dhārenti.


pli: Manussā ujjhāyanti khiyyanti vipācenti—


pli: “seyyathāpi gihī kāmabhogino”ti.


pli: Bhagavato etamatthaṁ ārocesuṁ.


pli: “Na, bhikkhave, sabbanīlikā upāhanā dhāretabbā …pe…


pli: na sabbapītikā upāhanā dhāretabbā, na sabbalohitikā upāhanā dhāretabbā, na sabbamañjiṭṭhikā upāhanā dhāretabbā, na sabbakaṇhā upāhanā dhāretabbā, na sabbamahāraṅgarattā upāhanā dhāretabbā, na sabbamahānāmarattā upāhanā dhāretabbā.


pli: Tena kho pana samayena chabbaggiyā bhikkhū nīlakavaddhikā upāhanāyo dhārenti …pe…


pli: pītakavaddhikā upāhanāyo dhārenti, lohitakavaddhikā upāhanāyo dhārenti, mañjiṭṭhikavaddhikā upāhanāyo dhārenti, kaṇhavaddhikā upāhanāyo dhārenti, mahāraṅgarattavaddhikā upāhanāyo dhārenti, mahānāmarattavaddhikā upāhanāyo dhārenti.


pli: “Na, bhikkhave, nīlakavaddhikā upāhanā dhāretabbā …pe… na pītakavaddhikā upāhanā dhāretabbā, na lohitakavaddhikā upāhanā dhāretabbā, na mañjiṭṭhikavaddhikā upāhanā dhāretabbā, na kaṇhavaddhikā upāhanā dhāretabbā, na mahāraṅgarattavaddhikā upāhanā dhāretabbā, na mahānāmarattavaddhikā upāhanā dhāretabbā.


pli: Yo dhāreyya, āpatti dukkaṭassā”ti.


pli: Tena kho pana samayena chabbaggiyā bhikkhū khallakabaddhā upāhanāyo dhārenti …pe… puṭabaddhā upāhanāyo dhārenti, pāliguṇṭhimā upāhanāyo dhārenti, tūlapuṇṇikā upāhanāyo dhārenti, tittirapattikā upāhanāyo dhārenti, meṇḍavisāṇavaddhikā upāhanāyo dhārenti, ajavisāṇavaddhikā upāhanāyo dhārenti, vicchikāḷikā upāhanāyo dhārenti, morapiñchaparisibbitā upāhanāyo dhārenti, citrā upāhanāyo dhārenti.


pli: “Na, bhikkhave, khallakabaddhā upāhanā dhāretabbā …pe…


pli: na puṭabaddhā upāhanā dhāretabbā, na pāliguṇṭhimā upāhanā dhāretabbā, na tūlapuṇṇikā upāhanā dhāretabbā, na tittirapattikā upāhanā dhāretabbā, na meṇḍavisāṇavaddhikā upāhanā dhāretabbā, na ajavisāṇavaddhikā upāhanā dhāretabbā, na vicchikāḷikā upāhanā dhāretabbā, na morapiñchaparisibbitā upāhanā dhāretabbā, na citrā upāhanā dhāretabbā.


pli: Tena kho pana samayena chabbaggiyā bhikkhū sīhacammaparikkhaṭā upāhanāyo dhārenti …pe… byagghacammaparikkhaṭā upāhanāyo dhārenti, dīpicammaparikkhaṭā upāhanāyo dhārenti, ajinacammaparikkhaṭā upāhanāyo dhārenti, uddacammaparikkhaṭā upāhanāyo dhārenti, majjāracammaparikkhaṭā upāhanāyo dhārenti, kāḷakacammaparikkhaṭā upāhanāyo dhārenti, luvakacammaparikkhaṭā upāhanāyo dhārenti.


pli: “Na, bhikkhave, sīhacammaparikkhaṭā upāhanā dhāretabbā …pe…


pli: na byagghacammaparikkhaṭā upāhanā dhāretabbā, na dīpicammaparikkhaṭā upāhanā dhāretabbā, na ajinacammaparikkhaṭā upāhanā dhāretabbā, na uddacammaparikkhaṭā upāhanā dhāretabbā, na majjāracammaparikkhaṭā upāhanā dhāretabbā, na kāḷakacammaparikkhaṭā upāhanā dhāretabbā, na luvakacammaparikkhaṭā upāhanā dhāretabbā.


pli: 4. Omukkaguṇaṅguṇūpāhanānujānana


pli: Atha kho bhagavā pubbaṇhasamayaṁ nivāsetvā pattacīvaramādāya rājagahaṁ piṇḍāya pāvisi, aññatarena bhikkhunā pacchāsamaṇena.


pli: Atha kho so bhikkhu khañjamāno bhagavantaṁ piṭṭhito piṭṭhito anubandhi.


pli: Addasā kho aññataro upāsako guṇaṅguṇūpāhanā ārohitvā bhagavantaṁ dūratova āgacchantaṁ;


pli: disvā upāhanā ārohitvā yena bhagavā tenupasaṅkami; upasaṅkamitvā bhagavantaṁ abhivādetvā yena so bhikkhu tenupasaṅkami;


pli: upasaṅkamitvā taṁ bhikkhuṁ abhivādetvā etadavoca—


pli: “kissa, bhante, ayyo khañjatī”ti?


pli: “Pādā me, āvuso, phalitā”ti.


pli: “Handa, bhante, upāhanāyo”ti.


pli: “Alaṁ, āvuso, paṭikkhittā bhagavatā guṇaṅguṇūpāhanā”ti.


pli: “Gaṇhāhetā, bhikkhu, upāhanāyo”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, omukkaṁ guṇaṅguṇūpāhanaṁ.


pli: Na, bhikkhave, navā guṇaṅguṇūpāhanā dhāretabbā.


pli: Yo dhāreyya, āpatti dukkaṭassā”ti.


pli: 5. Ajjhārāmeupāhanapaṭikkhepa


pli: Tena kho pana samayena bhagavā ajjhokāse anupāhano caṅkamati.


pli: “Satthā anupāhano caṅkamatī”ti—


pli: therāpi bhikkhū anupāhanā caṅkamanti.


pli: Chabbaggiyā bhikkhū, satthari anupāhane caṅkamamāne, theresupi bhikkhūsu anupāhanesu caṅkamamānesu, saupāhanā caṅkamanti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū, satthari anupāhane caṅkamamāne, theresupi bhikkhūsu anupāhanesu caṅkamamānesu, saupāhanā caṅkamissantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū, satthari anupāhane caṅkamamāne, theresupi bhikkhūsu anupāhanesu caṅkamamānesu, saupāhanā caṅkamantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā, satthari anupāhane caṅkamamāne, theresupi bhikkhūsu anupāhanesu caṅkamamānesu, saupāhanā caṅkamissanti.


pli: Ime hi nāma, bhikkhave, gihī odātavatthavasanakā abhijīvanikassa sippassa kāraṇā ācariyesu sagāravā sappatissā sabhāgavuttikā viharissanti.


pli: Idha kho taṁ, bhikkhave, sobhetha, yaṁ tumhe evaṁ svākkhāte dhammavinaye pabbajitā samānā ācariyesu ācariyamattesu upajjhāyesu upajjhāyamattesu agāravā appatissā asabhāgavuttikā vihareyyātha.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, ācariyesu ācariyamattesu upajjhāyesu upajjhāyamattesu anupāhanesu caṅkamamānesu saupāhanena caṅkamitabbaṁ.


pli: Yo caṅkameyya, āpatti dukkaṭassa.


pli: Na ca, bhikkhave, ajjhārāme upāhanā dhāretabbā.


pli: Yo dhāreyya, āpatti dukkaṭassā”ti.


pli: Tena kho pana samayena aññatarassa bhikkhuno pādakhilābādho hoti.


pli: Taṁ bhikkhū pariggahetvā uccārampi passāvampi nikkhāmenti.


pli: Addasā kho bhagavā senāsanacārikaṁ āhiṇḍanto te bhikkhū taṁ bhikkhuṁ pariggahetvā uccārampi passāvampi nikkhāmente, disvāna yena te bhikkhū tenupasaṅkami, upasaṅkamitvā te bhikkhū etadavoca—


pli: “kiṁ imassa, bhikkhave, bhikkhuno ābādho”ti?


pli: “Imassa, bhante, āyasmato pādakhilābādho;


pli: imaṁ mayaṁ pariggahetvā uccārampi passāvampi nikkhāmemā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, yassa pādā vā dukkhā, pādā vā phalitā, pādakhilo vā ābādho upāhanaṁ dhāretun”ti.


pli: Tena kho pana samayena bhikkhū adhotehi pādehi mañcampi pīṭhampi abhiruhanti;


pli: cīvarampi senāsanampi dussati.


pli: Bhagavato etamatthaṁ ārocesuṁ.


pli: “Anujānāmi, bhikkhave, ‘idāni mañcaṁ vā pīṭhaṁ vā abhiruhissāmī’ti upāhanaṁ dhāretun”ti.


pli: Tena kho pana samayena bhikkhū rattiyā uposathaggampi sannisajjampi gacchantā andhakāre khāṇumpi kaṇṭakampi akkamanti; pādā dukkhā honti.


pli: “Anujānāmi, bhikkhave, ajjhārāme upāhanaṁ dhāretuṁ, ukkaṁ, padīpaṁ, kattaradaṇḍan”ti.


pli: 6. Kaṭṭhapādukādipaṭikkhepa


pli: Tena kho pana samayena chabbaggiyā bhikkhū rattiyā paccūsasamayaṁ paccuṭṭhāya kaṭṭhapādukāyo abhiruhitvā ajjhokāse caṅkamanti, uccāsaddā mahāsaddā khaṭakhaṭasaddā, anekavihitaṁ tiracchānakathaṁ kathentā, seyyathidaṁ—


pli: rājakathaṁ, corakathaṁ, mahāmattakathaṁ, senākathaṁ, bhayakathaṁ, yuddhakathaṁ, annakathaṁ, pānakathaṁ, vatthakathaṁ, sayanakathaṁ, mālākathaṁ, gandhakathaṁ, ñātikathaṁ, yānakathaṁ, gāmakathaṁ, nigamakathaṁ, nagarakathaṁ, janapadakathaṁ, itthikathaṁ, sūrakathaṁ, visikhākathaṁ, kumbhaṭṭhānakathaṁ, pubbapetakathaṁ, nānattakathaṁ, lokakkhāyikaṁ, samuddakkhāyikaṁ, itibhavābhavakathaṁ iti vā;


pli: kīṭakampi akkamitvā mārenti, bhikkhūpi samādhimhā cāventi.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū rattiyā paccūsasamayaṁ paccuṭṭhāya kaṭṭhapādukāyo abhiruhitvā ajjhokāse caṅkamissanti, uccāsaddā mahāsaddā khaṭakhaṭasaddā anekavihitaṁ tiracchānakathaṁ kathentā, seyyathidaṁ—


pli: rājakathaṁ, corakathaṁ …pe…


pli: itibhavābhavakathaṁ iti vā, kīṭakampi akkamitvā māressanti, bhikkhūpi samādhimhā cāvessantī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū rattiyā paccūsasamayaṁ paccuṭṭhāya kaṭṭhapādukāyo abhiruhitvā ajjhokāse caṅkamanti, uccāsaddā mahāsaddā khaṭakhaṭasaddā, anekavihitaṁ tiracchānakathaṁ kathentā, seyyathidaṁ—


pli: itibhavābhavakathaṁ iti vā, kīṭakampi akkamitvā mārenti, bhikkhūpi samādhimhā cāventī”ti?


pli: “Saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, kaṭṭhapādukā dhāretabbā.


pli: Yo dhāreyya, āpatti dukkaṭassā”ti.


pli: Atha kho bhagavā rājagahe yathābhirantaṁ viharitvā yena bārāṇasī tena cārikaṁ pakkāmi.


pli: Anupubbena cārikaṁ caramāno yena bārāṇasī tadavasari.


pli: Tatra sudaṁ bhagavā bārāṇasiyaṁ viharati isipatane migadāye.


pli: Tena kho pana samayena chabbaggiyā bhikkhū—


pli: “bhagavatā kaṭṭhapādukā paṭikkhittā”ti—


pli: tālataruṇe chedāpetvā tālapattapādukāyo dhārenti;


pli: tāni tālataruṇāni chinnāni milāyanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā tālataruṇe chedāpetvā tālapattapādukāyo dhāressanti;


pli: tāni tālataruṇāni chinnāni milāyanti;


pli: ekindriyaṁ samaṇā sakyaputtiyā jīvaṁ viheṭhentī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū tālataruṇe chedāpetvā tālapattapādukāyo dhārenti;


pli: tāni tālataruṇāni chinnāni milāyantī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā tālataruṇe chedāpetvā tālapattapādukāyo dhāressanti;


pli: Jīvasaññino hi, bhikkhave, manussā rukkhasmiṁ.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, tālapattapādukā dhāretabbā.


pli: Yo dhāreyya, āpatti dukkaṭassā”ti.


pli: Tena kho pana samayena chabbaggiyā bhikkhū—


pli: veḷutaruṇe chedāpetvā veḷupattapādukāyo dhārenti.


pli: Tāni veḷutaruṇāni chinnāni milāyanti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā veḷutaruṇe chedāpetvā veḷupattapādukāyo dhāressanti.


pli: Ekindriyaṁ samaṇā sakyaputtiyā jīvaṁ viheṭhentī”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ …pe…


pli: jīvasaññino hi, bhikkhave, manussā rukkhasmiṁ …pe…


pli: na, bhikkhave, veḷupattapādukā dhāretabbā.


pli: Atha kho bhagavā bārāṇasiyaṁ yathābhirantaṁ viharitvā yena bhaddiyaṁ tena cārikaṁ pakkāmi.


pli: Anupubbena cārikaṁ caramāno yena bhaddiyaṁ tadavasari.


pli: Tatra sudaṁ bhagavā bhaddiye viharati jātiyā vane.


pli: Tena kho pana samayena bhaddiyā bhikkhū anekavihitaṁ pādukamaṇḍanānuyogamanuyuttā viharanti, tiṇapādukaṁ karontipi kārāpentipi, muñjapādukaṁ karontipi kārāpentipi, pabbajapādukaṁ karontipi kārāpentipi, hintālapādukaṁ karontipi kārāpentipi, kamalapādukaṁ karontipi kārāpentipi, kambalapādukaṁ karontipi kārāpentipi, riñcanti uddesaṁ paripucchaṁ adhisīlaṁ adhicittaṁ adhipaññaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma bhaddiyā bhikkhū anekavihitaṁ pādukamaṇḍanānuyogamanuyuttā viharissanti, tiṇapādukaṁ karissantipi kārāpessantipi, muñjapādukaṁ karissantipi kārāpessantipi, pabbajapādukaṁ karissantipi kārāpessantipi, hintālapādukaṁ karissantipi kārāpessantipi, kamalapādukaṁ karissantipi kārāpessantipi, kambalapādukaṁ karissantipi kārāpessantipi, riñcissanti uddesaṁ paripucchaṁ adhisīlaṁ adhicittaṁ adhipaññan”ti.


pli: “saccaṁ kira, bhikkhave, bhaddiyā bhikkhū anekavihitaṁ pādukamaṇḍanānuyogamanuyuttā viharanti, tiṇapādukaṁ karontipi kārāpentipi …pe…


pli: riñcanti uddesaṁ paripucchaṁ adhisīlaṁ adhicittaṁ adhipaññan”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma te, bhikkhave, moghapurisā anekavihitaṁ pādukamaṇḍanānuyogamanuyuttā viharissanti, tiṇapādukaṁ karissantipi kārāpessantipi …pe…


pli: riñcissanti uddesaṁ paripucchaṁ adhisīlaṁ adhicittaṁ adhipaññaṁ.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, tiṇapādukā dhāretabbā, na muñjapādukā dhāretabbā, na pabbajapādukā dhāretabbā, na hintālapādukā dhāretabbā, na kamalapādukā dhāretabbā, na kambalapādukā dhāretabbā, na sovaṇṇamayā pādukā dhāretabbā, na rūpiyamayā pādukā dhāretabbā, na maṇimayā pādukā dhāretabbā, na veḷuriyamayā pādukā dhāretabbā, na phalikamayā pādukā dhāretabbā, na kaṁsamayā pādukā dhāretabbā, na kācamayā pādukā dhāretabbā, na tipumayā pādukā dhāretabbā, na sīsamayā pādukā dhāretabbā, na tambalohamayā pādukā dhāretabbā.


pli: Yo dhāreyya, āpatti dukkaṭassa.


pli: Na ca, bhikkhave, kāci saṅkamaniyā pādukā dhāretabbā.


pli: Anujānāmi, bhikkhave, tisso pādukā dhuvaṭṭhāniyā asaṅkamaniyāyo—


pli: Atha kho bhagavā bhaddiye yathābhirantaṁ viharitvā yena sāvatthi tena cārikaṁ pakkāmi.


pli: Anupubbena cārikaṁ caramāno yena sāvatthi tadavasari.


pli: Tatra sudaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena chabbaggiyā bhikkhū aciravatiyā nadiyā gāvīnaṁ tarantīnaṁ visāṇesupi gaṇhanti, kaṇṇesupi gaṇhanti, gīvāyapi gaṇhanti, cheppāpi gaṇhanti, piṭṭhimpi abhiruhanti, rattacittāpi aṅgajātaṁ chupanti, vacchatarimpi ogāhetvā mārenti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā gāvīnaṁ tarantīnaṁ visāṇesupi gahessanti …pe…


pli: seyyathāpi gihī kāmabhogino”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave …pe…


pli: “saccaṁ, bhagavā”ti …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, gāvīnaṁ visāṇesu gahetabbaṁ, na kaṇṇesu gahetabbaṁ, na gīvāya gahetabbaṁ, na cheppāya gahetabbaṁ, na piṭṭhi abhiruhitabbā.


pli: Yo abhiruheyya, āpatti dukkaṭassa.


pli: Na ca, bhikkhave, rattacittena aṅgajātaṁ chupitabbaṁ.


pli: Yo chupeyya, āpatti thullaccayassa.


pli: Na vacchatarī māretabbā.


pli: Yo māreyya, yathādhammo kāretabbo”ti.


pli: 7. Yānādipaṭikkhepa


pli: Tena kho pana samayena chabbaggiyā bhikkhū yānena yāyanti, itthiyuttenapi purisantarena, purisayuttenapi itthantarena.


pli: Manussā ujjhāyanti khiyyanti vipācenti—


pli: “seyyathāpi gaṅgāmahiyāyā”ti.


pli: Bhagavato etamatthaṁ ārocesuṁ.


pli: “Na, bhikkhave, yānena yāyitabbaṁ.


pli: Yo yāyeyya, āpatti dukkaṭassā”ti.


pli: Tena kho pana samayena aññataro bhikkhu kosalesu janapade sāvatthiṁ gacchanto bhagavantaṁ dassanāya antarāmagge gilāno hoti.


pli: Atha kho so bhikkhu maggā okkamma aññatarasmiṁ rukkhamūle nisīdi.


pli: Manussā taṁ bhikkhuṁ disvā etadavocuṁ—


pli: “kahaṁ, bhante, ayyo gamissatī”ti?


pli: “Sāvatthiṁ kho ahaṁ, āvuso, gamissāmi bhagavantaṁ dassanāyā”ti.


pli: “Ehi, bhante, gamissāmā”ti.


pli: “Nāhaṁ, āvuso, sakkomi, gilānomhī”ti.


pli: “Ehi, bhante, yānaṁ abhiruhā”ti.


pli: “Alaṁ, āvuso, paṭikkhittaṁ bhagavatā yānan”ti kukkuccāyanto yānaṁ nābhiruhi.


pli: Atha kho so bhikkhu sāvatthiṁ gantvā bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: “Anujānāmi, bhikkhave, gilānassa yānan”ti.


pli: Atha kho bhikkhūnaṁ etadahosi—


pli: “itthiyuttaṁ nu kho purisayuttaṁ nu kho”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, purisayuttaṁ hatthavaṭṭakan”ti.


pli: Tena kho pana samayena aññatarassa bhikkhuno yānugghātena bāḷhataraṁ aphāsu ahosi.


pli: “Anujānāmi, bhikkhave, sivikaṁ pāṭaṅkin”ti.


pli: 8. Uccāsayanamahāsayanapaṭikkhepa


pli: Tena kho pana samayena chabbaggiyā bhikkhū uccāsayanamahāsayanāni dhārenti, seyyathidaṁ—


pli: āsandiṁ, pallaṅkaṁ, gonakaṁ, cittakaṁ, paṭikaṁ, paṭalikaṁ, tūlikaṁ, vikatikaṁ, uddhalomiṁ, ekantalomiṁ, kaṭṭissaṁ, koseyyaṁ, kuttakaṁ, hatthattharaṁ, assattharaṁ, rathattharaṁ, ajinapaveṇiṁ, kadalimigapavarapaccattharaṇaṁ, sauttaracchadaṁ, ubhatolohitakūpadhānanti.


pli: Manussā vihāracārikaṁ āhiṇḍantā passitvā ujjhāyanti khiyyanti vipācenti—


pli: “seyyathāpi gihī kāmabhogino”ti.


pli: “Na, bhikkhave, uccāsayanamahāsayanāni dhāretabbāni, seyyathidaṁ—


pli: āsandi, pallaṅko, gonako, cittako, paṭikā, paṭalikā, tūlikā, vikatikā, uddhalomi, ekantalomi, kaṭṭissaṁ, koseyyaṁ, kuttakaṁ, hatthattharaṁ, assattharaṁ, rathattharaṁ, ajinapaveṇi, kadalimigapavarapaccattharaṇaṁ, sauttaracchadaṁ, ubhatolohitakūpadhānaṁ.


pli: Yo dhāreyya, āpatti dukkaṭassā”ti.


pli: 9. Sabbacammapaṭikkhepa


pli: Tena kho pana samayena chabbaggiyā bhikkhū—


pli: mahācammāni dhārenti, sīhacammaṁ byagghacammaṁ dīpicammaṁ.


pli: Tāni mañcappamāṇenapi chinnāni honti, pīṭhappamāṇenapi chinnāni honti, antopi mañce paññattāni honti, bahipi mañce paññattāni honti, antopi pīṭhe paññattāni honti, bahipi pīṭhe paññattāni honti.


pli: “Na, bhikkhave, mahācammāni dhāretabbāni, sīhacammaṁ byagghacammaṁ dīpicammaṁ.


pli: gocammāni dhārenti.


pli: Aññataropi pāpabhikkhu aññatarassa pāpupāsakassa kulūpako hoti.


pli: Atha kho so pāpabhikkhu pubbaṇhasamayaṁ nivāsetvā pattacīvaramādāya yena tassa pāpupāsakassa nivesanaṁ tenupasaṅkami, upasaṅkamitvā paññatte āsane nisīdi.


pli: Atha kho so pāpupāsako yena so pāpabhikkhu tenupasaṅkami, upasaṅkamitvā taṁ pāpabhikkhuṁ abhivādetvā ekamantaṁ nisīdi.


pli: Tena kho pana samayena tassa pāpupāsakassa vacchako hoti taruṇako abhirūpo dassanīyo pāsādiko citro, seyyathāpi dīpicchāpo.


pli: Atha kho so pāpabhikkhu taṁ vacchakaṁ sakkaccaṁ upanijjhāyati.


pli: Atha kho so pāpupāsako taṁ pāpabhikkhuṁ etadavoca—


pli: “kissa, bhante, ayyo imaṁ vacchakaṁ sakkaccaṁ upanijjhāyatī”ti?


pli: “Attho me, āvuso, imassa vacchakassa cammenā”ti.


pli: Atha kho so pāpupāsako taṁ vacchakaṁ vadhitvā cammaṁ vidhunitvā tassa pāpabhikkhuno pādāsi.


pli: Atha kho so pāpabhikkhu taṁ cammaṁ saṅghāṭiyā paṭicchādetvā agamāsi.


pli: Atha kho sā gāvī vacchagiddhinī taṁ pāpabhikkhuṁ piṭṭhito piṭṭhito anubandhi.


pli: Bhikkhū evamāhaṁsu—


pli: “kissa tyāyaṁ, āvuso, gāvī piṭṭhito piṭṭhito anubandhī”ti?


pli: “Ahampi kho, āvuso, na jānāmi kena myāyaṁ gāvī piṭṭhito piṭṭhito anubandhī”ti.


pli: Tena kho pana samayena tassa pāpabhikkhuno saṅghāṭi lohitena makkhitā hoti.


pli: “ayaṁ pana te, āvuso, saṅghāṭi kiṁ katā”ti?


pli: Atha kho so pāpabhikkhu bhikkhūnaṁ etamatthaṁ ārocesi.


pli: “Kiṁ pana tvaṁ, āvuso, pāṇātipāte samādapesī”ti?


pli: “Evamāvuso”ti.


pli: Ye te bhikkhū appicchā te ujjhāyanti khiyyanti vipācenti—


pli: “kathañhi nāma bhikkhu pāṇātipāte samādapessati, nanu bhagavatā anekapariyāyena pāṇātipāto garahito, pāṇātipātā veramaṇī pasatthā”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā taṁ pāpabhikkhuṁ paṭipucchi—


pli: “saccaṁ kira tvaṁ, bhikkhu, pāṇātipāte samādapesī”ti?


pli: “Saccaṁ, bhagavā”ti …pe…


pli: kathañhi nāma tvaṁ, moghapurisa, pāṇātipāte samādapessasi, nanu mayā, moghapurisa, anekapariyāyena pāṇātipāto garahito, pāṇātipātā veramaṇī pasatthā.


pli: Netaṁ, moghapurisa, appasannānaṁ vā pasādāya …pe…


pli: vigarahitvā dhammiṁ kathaṁ katvā bhikkhū āmantesi—


pli: “na, bhikkhave, pāṇātipāte samādapetabbaṁ.


pli: Yo samādapeyya, yathādhammo kāretabbo.


pli: Na, bhikkhave, gocammaṁ dhāretabbaṁ.


pli: Yo dhāreyya, āpatti dukkaṭassa.


pli: Na ca, bhikkhave, kiñci cammaṁ dhāretabbaṁ.


pli: Yo dhāreyya, āpatti dukkaṭassā”ti.


pli: 10. Gihivikatānuññātādi


pli: Tena kho pana samayena manussānaṁ mañcampi pīṭhampi cammonaddhāni honti, cammavinaddhāni.


pli: Bhikkhū kukkuccāyantā nābhinisīdanti.


pli: Bhagavato etamatthaṁ ārocesuṁ.


pli: “Anujānāmi, bhikkhave, gihivikataṁ abhinisīdituṁ, na tveva abhinipajjitun”ti.


pli: Tena kho pana samayena vihārā cammavaddhehi ogumphiyanti.


pli: “Anujānāmi, bhikkhave, bandhanamattaṁ abhinisīditun”ti.


pli: Tena kho pana samayena chabbaggiyā bhikkhū saupāhanā gāmaṁ pavisanti.


pli: Manussā ujjhāyanti khiyyanti vipācenti—


pli: “seyyathāpi gihī kāmabhogino”ti.


pli: “Na, bhikkhave, saupāhanena gāmo pavisitabbo.


pli: Yo paviseyya, āpatti dukkaṭassā”ti.


pli: Tena kho pana samayena aññataro bhikkhu gilāno hoti, na sakkoti vinā upāhanena gāmaṁ pavisituṁ.


pli: “Anujānāmi, bhikkhave, gilānena bhikkhunā saupāhanena gāmaṁ pavisitun”ti.


pli: 11. Soṇakuṭikaṇṇavatthu


pli: Tena kho pana samayena āyasmā mahākaccāno avantīsu viharati kuraraghare papatake pabbate.


pli: Tena kho pana samayena soṇo upāsako kuṭikaṇṇo āyasmato mahākaccānassa upaṭṭhāko hoti.


pli: Atha kho soṇo upāsako kuṭikaṇṇo yenāyasmā mahākaccāno tenupasaṅkami, upasaṅkamitvā āyasmantaṁ mahākaccānaṁ abhivādetvā ekamantaṁ nisīdi.


pli: Ekamantaṁ nisinno kho soṇo upāsako kuṭikaṇṇo āyasmantaṁ mahākaccānaṁ etadavoca—


pli: “yathā yathāhaṁ, bhante, ayyena mahākaccānena dhammaṁ desitaṁ ājānāmi, nayidaṁ sukaraṁ agāraṁ ajjhāvasatā ekantaparipuṇṇaṁ ekantaparisuddhaṁ saṅkhalikhitaṁ brahmacariyaṁ carituṁ.


pli: Icchāmahaṁ, bhante, kesamassuṁ ohāretvā kāsāyāni vatthāni acchādetvā agārasmā anagāriyaṁ pabbajituṁ.


pli: Pabbājetu maṁ, bhante, ayyo mahākaccāno”ti.


pli: (…) “Dukkaraṁ kho, soṇa, yāvajīvaṁ ekaseyyaṁ ekabhattaṁ brahmacariyaṁ carituṁ.


pli: Iṅgha tvaṁ, soṇa, tattheva agārikabhūto buddhānaṁ sāsanaṁ anuyuñja, kālayuttaṁ ekaseyyaṁ ekabhattaṁ brahmacariyan”ti.


pli: Atha kho soṇassa upāsakassa kuṭikaṇṇassa yo ahosi pabbajjābhisaṅkhāro so paṭippassambhi.


pli: Dutiyampi kho soṇo upāsako kuṭikaṇṇo …pe…


pli: tatiyampi kho soṇo upāsako kuṭikaṇṇo yenāyasmā mahākaccāno tenupasaṅkami, upasaṅkamitvā āyasmantaṁ mahākaccānaṁ abhivādetvā ekamantaṁ nisīdi.


pli: Atha kho āyasmā mahākaccāno soṇaṁ upāsakaṁ kuṭikaṇṇaṁ pabbājesi.


pli: Tena kho pana samayena avantidakkhiṇāpatho appabhikkhuko hoti.


pli: Atha kho āyasmā mahākaccāno tiṇṇaṁ vassānaṁ accayena kicchena kasirena tato tato dasavaggaṁ bhikkhusaṅghaṁ sannipātāpetvā āyasmantaṁ soṇaṁ upasampādesi.


pli: 12. Mahākaccānassapañcavaraparidassana


pli: Atha kho āyasmato soṇassa vassaṁvuṭṭhassa rahogatassa paṭisallīnassa evaṁ cetaso parivitakko udapādi—


pli: “sutoyeva kho me so bhagavā ediso ca ediso cāti, na ca mayā sammukhā diṭṭho, gaccheyyāhaṁ taṁ bhagavantaṁ dassanāya arahantaṁ sammāsambuddhaṁ, sace maṁ upajjhāyo anujāneyyā”ti.


pli: Atha kho āyasmā soṇo sāyanhasamayaṁ paṭisallānā vuṭṭhito yenāyasmā mahākaccāno tenupasaṅkami, upasaṅkamitvā āyasmantaṁ mahākaccānaṁ abhivādetvā ekamantaṁ nisīdi.


pli: Ekamantaṁ nisinno kho āyasmā soṇo āyasmantaṁ mahākaccānaṁ etadavoca—


pli: “idha mayhaṁ, bhante, rahogatassa paṭisallīnassa evaṁ cetaso parivitakko udapādi—


pli: ‘sutoyeva kho me so bhagavā ediso ca ediso cāti, na ca mayā sammukhā diṭṭho, gaccheyyāhaṁ taṁ bhagavantaṁ dassanāya arahantaṁ sammāsambuddhaṁ, sace maṁ upajjhāyo anujāneyyā’ti;


pli: gaccheyyāhaṁ, bhante, taṁ bhagavantaṁ dassanāya arahantaṁ sammāsambuddhaṁ, sace maṁ upajjhāyo anujānātī”ti.


pli: “Sādhu sādhu, soṇa.


pli: Gaccha tvaṁ, soṇa, taṁ bhagavantaṁ dassanāya arahantaṁ sammāsambuddhaṁ.


pli: Dakkhissasi tvaṁ, soṇa, taṁ bhagavantaṁ pāsādikaṁ pasādanīyaṁ santindriyaṁ santamānasaṁ uttamadamathasamathaṁ anuppattaṁ dantaṁ guttaṁ yatindriyaṁ nāgaṁ.


pli: Tena hi tvaṁ, soṇa, mama vacanena bhagavato pāde sirasā vanda—


pli: ‘upajjhāyo me, bhante, āyasmā mahākaccāno bhagavato pāde sirasā vandatī’ti.


pli: Evañca vadehi—


pli: ‘avantidakkhiṇāpatho, bhante, appabhikkhuko, tiṇṇaṁ me vassānaṁ accayena kicchena kasirena tato tato dasavaggaṁ bhikkhusaṅghaṁ sannipātāpetvā upasampadaṁ alatthaṁ;


pli: appeva nāma bhagavā avantidakkhiṇāpathe appatarena gaṇena upasampadaṁ anujāneyya.


pli: Avantidakkhiṇāpathe, bhante, kaṇhuttarā bhūmi kharā gokaṇṭakahatā;


pli: appeva nāma bhagavā avantidakkhiṇāpathe guṇaṅguṇūpāhanaṁ anujāneyya.


pli: Avantidakkhiṇāpathe, bhante, nahānagarukā manussā udakasuddhikā;


pli: appeva nāma bhagavā avantidakkhiṇāpathe dhuvanahānaṁ anujāneyya.


pli: Avantidakkhiṇāpathe, bhante, cammāni attharaṇāni, eḷakacammaṁ ajacammaṁ migacammaṁ.


pli: Seyyathāpi, bhante, majjhimesu janapadesu eragū moragū majjārū jantū;


pli: evameva kho, bhante, avantidakkhiṇāpathe cammāni attharaṇāni, eḷakacammaṁ ajacammaṁ migacammaṁ;


pli: appeva nāma bhagavā avantidakkhiṇāpathe cammāni attharaṇāni anujāneyya, eḷakacammaṁ ajacammaṁ migacammaṁ.


pli: Etarahi, bhante, manussā nissīmagatānaṁ bhikkhūnaṁ cīvaraṁ denti—


pli: “imaṁ cīvaraṁ itthannāmassa demā”ti.


pli: Te āgantvā ārocenti—


pli: “itthannāmehi te, āvuso, manussehi cīvaraṁ dinnan”ti te kukkuccāyantā na sādiyanti—


pli: “mā no nissaggiyaṁ ahosī”ti;


pli: appeva nāma bhagavā cīvare pariyāyaṁ ācikkheyyā’”ti.


pli: “Evaṁ, bhante”ti


pli: kho āyasmā soṇo āyasmato mahākaccānassa paṭissutvā uṭṭhāyāsanā āyasmantaṁ mahākaccānaṁ abhivādetvā padakkhiṇaṁ katvā senāsanaṁ saṁsāmetvā pattacīvaramādāya yena sāvatthi tena pakkāmi.


pli: Anupubbena yena sāvatthi jetavanaṁ anāthapiṇḍikassa ārāmo yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Atha kho bhagavā āyasmantaṁ ānandaṁ āmantesi—


pli: “imassa, ānanda, āgantukassa bhikkhuno senāsanaṁ paññāpehī”ti.


pli: Atha kho āyasmā ānando—


pli: “yassa kho maṁ bhagavā āṇāpeti, ‘imassa, ānanda, āgantukassa bhikkhuno senāsanaṁ paññāpehī’ti, icchati bhagavā tena bhikkhunā saddhiṁ ekavihāre vatthuṁ, icchati bhagavā āyasmatā soṇena saddhiṁ ekavihāre vatthun”ti—


pli: yasmiṁ vihāre bhagavā viharati tasmiṁ vihāre āyasmato soṇassa senāsanaṁ paññāpesi.


pli: Atha kho bhagavā bahudeva rattiṁ ajjhokāse vītināmetvā vihāraṁ pāvisi.


pli: Āyasmāpi kho soṇo bahudeva rattiṁ ajjhokāse vītināmetvā vihāraṁ pāvisi.


pli: Atha kho bhagavā rattiyā paccūsasamayaṁ paccuṭṭhāya āyasmantaṁ soṇaṁ ajjhesi—


pli: “paṭibhātu taṁ, bhikkhu, dhammo bhāsitun”ti.


pli: “Evaṁ, bhante”ti kho āyasmā soṇo bhagavato paṭissuṇitvā sabbāneva aṭṭhakavaggikāni sarena abhāsi.


pli: Atha kho bhagavā āyasmato soṇassa sarabhaññapariyosāne abbhānumodi—


pli: “sādhu sādhu, bhikkhu.


pli: Suggahitāni kho te, bhikkhu, aṭṭhakavaggikāni, sumanasikatāni sūpadhāritāni.


pli: Kalyāṇiyāpi vācāya samannāgato, vissaṭṭhāya, anelagalāya, atthassa viññāpaniyā.


pli: Kativassosi tvaṁ, bhikkhū”ti?


pli: “Ekavassohaṁ, bhagavā”ti.


pli: “Kissa pana tvaṁ, bhikkhu, evaṁ ciraṁ akāsī”ti?


pli: “Ciraṁ diṭṭho me, bhante, kāmesu ādīnavo, api ca sambādhā gharāvāsā bahukiccā bahukaraṇīyā”ti.


pli: Atha kho bhagavā etamatthaṁ viditvā tāyaṁ velāyaṁ imaṁ udānaṁ udānesi—


pli: “Disvā ādīnavaṁ loke,


pli: ñatvā dhammaṁ nirūpadhiṁ;


pli: Ariyo na ramatī pāpe,


pli: pāpe na ramatī sucī”ti.


pli: Atha kho āyasmā soṇo—


pli: “paṭisammodati kho maṁ bhagavā, ayaṁ khvassa kālo yaṁ me upajjhāyo paridassī”ti—


pli: uṭṭhāyāsanā ekaṁsaṁ uttarāsaṅgaṁ karitvā bhagavato pādesu sirasā nipatitvā bhagavantaṁ etadavoca—


pli: “upajjhāyo me, bhante, āyasmā mahākaccāno bhagavato pāde sirasā vandati, evañca vadeti avantidakkhiṇāpatho, bhante, appabhikkhuko.


pli: Tiṇṇaṁ me vassānaṁ accayena kicchena kasirena tato tato dasavaggaṁ bhikkhusaṅghaṁ sannipātāpetvā upasampadaṁ alatthaṁ, appeva nāma bhagavā avantidakkhiṇāpathe appatarena gaṇena upasampadaṁ anujāneyya.


pli: Avantidakkhiṇāpathe, bhante, kaṇhuttarā bhūmi kharā gokaṇṭakahatā;


pli: appeva nāma bhagavā avantidakkhiṇāpathe guṇaṅguṇūpāhanaṁ anujāneyya.


pli: Avantidakkhiṇāpathe, bhante, nahānagarukā manussā udakasuddhikā, appeva nāma bhagavā avantidakkhiṇāpathe dhuvanahānaṁ anujāneyya.


pli: Avantidakkhiṇāpathe, bhante, cammāni attharaṇāni, eḷakacammaṁ ajacammaṁ migacammaṁ.


pli: Seyyathāpi, bhante, majjhimesu janapadesu eragū moragū majjārū jantū;


pli: evameva kho, bhante, avantidakkhiṇāpathe cammāni attharaṇāni, eḷakacammaṁ ajacammaṁ migacammaṁ;


pli: appeva nāma bhagavā avantidakkhiṇāpathe cammāni attharaṇāni anujāneyya, eḷakacammaṁ ajacammaṁ migacammaṁ.


pli: Etarahi, bhante, manussā nissīmagatānaṁ bhikkhūnaṁ cīvaraṁ denti—


pli: ‘imaṁ cīvaraṁ itthannāmassa demā’ti.


pli: Te āgantvā ārocenti—


pli: ‘itthannāmehi te, āvuso, manussehi cīvaraṁ dinnan’ti.


pli: Te kukkuccāyantā na sādiyanti—